Kelab golf ingkar PKP disiasat

Polis telah membuka kertas siasatan terhadap sebuah kelab golf di Petaling Jaya yang dipercayai ingkar Perintah Kawalan Pergerakan (PKP) kerana masih melakukan aktiviti walaupun telah diberi notis penutupan semalam susulan beberapa pekerjanya dilaporkan positif Covid-19.Ketua Polis Daerah Petaling Jaya ACP Nik Ezanee Mohd Faisal berkata pihaknya menerima laporan di Balai Polis Damansara daripada pihak KKM semalam yang mendakwa premis berkenaan yang sepatutnya ditutup mulai Ahad, telah melanggar syarat arahan penutupan.“Kes disiasat di bawah Seksyen 269 Kanun Keseksaan dan Seksyen 22(b) Akta Pencegahan dan Pengawalan Penyakit Berjangkit 1988 (Akta 342) kerana ingkar PKP,” katanya kepada pemberita ketika ditemui di hadapan asrama pekerja kelab golf berkenaan.Terdahulu, Nik Ezanee membuat pemantauan di asrama pekerja kelab golf itu yang diletakkan di bawah Perintah Kawalan Pergerakan Diperketatkan (PKPD) selama 14 hari bermula hari ini sehingga 25 Oktober susulan kes positif Covid-19 membabitkan pekerja yang tinggal di asrama itu.Setakat ini, seramai 23 pekerja warga tempatan dan warga asing di asrama pekerja kelab berkenaan dilaporkan positif Covid-19.Ketua Polis Daerah Petaling Jaya ACP Nik Ezanee Mohd Faisal berkata pihaknya menerima laporan di Balai Polis Damansara daripada pihak KKM semalam yang mendakwa premis berkenaan yang sepatutnya ditutup mulai Ahad, telah melanggar syarat arahan penutupan.Jelasnya, 11 individu yang positif telah dibawa ke Hospital Sungai Buloh untuk menerima rawatan manakala 12 lagi masih berada di asrama berkenaan dan akan dibawa ke hospital hari ini.Menurut beliau, seramai 597 pekerja lagi dijangka menjalani saringan Covid-19 yang dijadualkan Rabu ini.Nik Ezanee berkata seramai 20 anggota polis telah ditempatkan untuk memantau kawasan kelab itu.


China mahu tumpu pengangkutan maritim hijau, karbon rendah

China mengumumkan akan menumpukan pembangunan pengangkutan maritim hijau, karbon rendah dan pintar sempena Hari Pelayaran China Ke-18.
Menurut pihak jawatankuasa penganjur sambutan itu, beberapa siri aktiviti akan diadakan termasuk Forum Hari Pelayaran China, Mesyuarat Akademik Pelayaran Kebangsaan, Minggu Sosialisasi Ilmu Pelayaran Kebangsaan serta Ekspo Sains dan Teknologi Pelayaran dengan bertemakan "ke arah trend baru; pelayaran hijau, rendah karbon dan pintar".
Dimaklumkan, pengangkutan maritim meliputi 95% jumlah keseluruhan pengangkutan kargo untuk perdagangan luar China.
Setakat hujung 2021, kapasiti pengangkutan kapal yang dikendalikan China mencatat 350 juta DWT, sekali gus menduduki tempat kedua di seluruh dunia.
Untuk rekod, jabatan yang berkaitan turut giat membuat penempatan dari segi pembangunan infrastruktur, penyusunan semula struktur pengangkutan, penggunaan tenaga baru dan bersih, dan menangani pencemaran pada mutakhir ini.
Ia secara tidak langsung menyaksikan pencapaian hasil yang ketara dalam perkembangan hijau, karbon rendah dan pintar.


Jabatan veteran tidak selesa dengan laporan berhubung gelandangan bekas askar wataniah

Badan yang bertanggungjawab terhadap kebajikan veteran tentera di kementerian pertahanan menyuarakan rasa tidak selesa berhubung laporan MalaysiaNow mengenai nasib yang menimpa seorang gelandangan bekas askar wataniah, mengatakan lelaki itu tidak layak diiktiraf sebagai veteran.Dalam sebuah kenyataan sebagai respons terhadap laporan yang menerima pelbagai reaksi daripada orang ramai tersebut, Jabatan Hal Ehwal Veteran (JHEV) turut mengesahkan Ruslan, lelaki berusia 46 tahun pernah bertugas sebagai askar wataniah tetapi masalah kesihatan menyebabkannya diberhentikan daripada latihan asas rekrut.“Sebaik ditamatkan latihan asas rekrut, individu berkenaan berkerja di sektor perkilangan. Walau bagaimanapun, disebabkan masalah kesihatannya, individu berkenaan diberhentikan kerja dan diberikan pencen ilat oleh Perkeso,” kata badan itu dalam sebuah kenyataan.Kenyataan tersebut turut berkata Ruslan berminat untuk menyertai angkata tentera dan seterusnya menyertai askar wataniah di mana dia bertugas di Ipoh, Perak dan Shah Alam, Selangor.Kenyataan itu turut memetik Akta Veteran 2012, di mana Ruslan dikatakan tidak layak untuk diiktiraf sebagai veteran.“JHEV ATM berpendapat laporan berita yang dilaporkan adalah salah dan tidak tepat.“Sebaliknya ia memberi gambaran yang negatif kepada kementerian pertahanan amnya dan secara khususnya kepada JHEV ATM,” kata kenyataan itu.Kisah Ruslan yang disiarkan pada 4 Mei lalu memperincikan nasibnya yang terpaksa menjadi gelandangan selepas meninggalkan pasukan askar wataniah berikutan penyakit radang paru-paru tahap tiga yang dihidapinya.Laporan itu mencetuskan banyak pertanyaan dan tawaran bantuan daripada orang ramai serta pihak berkuasa.Ruslan juga akhirnya mendapat tempat tinggal baru bersama sebuah keluarga di Klang, Selangor, di mana dia membantu menjaga pasangan warga emas yang kini menjadi ibu bapa angkatnya.Dia memberitahu MalaysiaNow kehidupannya kini berubah selepas selepas beberapa tahun hidup di kaki lima Kuala Lumpur.


McDonald's akan bakar roti, tambah sos Big Mac

McDonald's sedang mengubahsuai proses penyediaan makanannya termasuk membakar roti dan mencairkan keju bagi meningkatkan kualiti Big Mac dan burger lain dalam usaha meningkatkan jualannya.
Syarikat makanan segera itu dalam satu kenyataan semalam berkata, Bic Mac akan ditambah dengan lebih banyak sos dan bawang putih yang menghiasi daging burger itu.
"Kami melihat peluang untuk membuat sedikit perubahan dalam penyediaan makanan kami untuk menjadikannya lebih lazat," kata Tariq Hassan, Ketua Pegawai Pemasaran dan Pengalaman Pelanggan McDonald's Amerika Syarikat, dalam satu kenyataan.
Menurut laporan media, bagi mempromosikan burger baharu itu, McDonald's akan membawa semula watak "Hamburglar", yang pada asalnya digunakan pada 1970-an dan 80-an akan tetapi ditamatkan pada awal 2000 dan kemudian ditampilkan semula pada 2015 untuk mempromosikan burger “sirloin” dalam masa yang terhad.
Awal bulan ini, McDonald's mula memberhentikan ratusan pekerja korporat AS di tengah-tengah penstrukturan semula yang lebih meluas.
Namun begitu, jumlah pengunjung ke rangkaian makanan segera itu semakin meningkat kerana syarikat berkenaan melancarkan tawaran makan bersama selebriti.
Penganalisis Wall Street menjangkakan peningkatan jualan yang setanding suku ini, dengan tiga pembrokeran menaikkan sasaran harga mereka mendahului pendapatan syarikat pada 25 April.
Perubahan burger sudahpun dilancarkan di Australia, Kanada dan Belgium.
Di AS, ia tersedia di beberapa bandar di California, Washington, Arizona dan negeri Barat yang lain.
Menurut syarikat itu, ia akan berada di seluruh negara menjelang 2024.


Terserah Zahid nak bersumpah, saya bercakap benar, kata Muhyiddin

Muhyiddin Yassin hari ini berkata Presiden Umno Ahmad Zahid Hamidi berhak untuk melakukan sumpah laknat berhubung dakwaan membawa fail untuk meminta beliau campur tangan dalam kes mahkamah dihadapinya ketika baru beberapa hari menduduki jawatan perdana menteri.Pada sidang media hari ini, Muhyiddin berkata beliau tidak akan bersumpah mengenai dakwaan tersebut kerana beliau tidak berbohong mengenai dakwaan tersebut.“Itu hak dialah , untuk sumpah atau tidak, bagi saya cakap yang benar kepada rakyat, jangan bohong.“Tapi itu terserah dialah. Saya tak bersumpah, saya tidak berbohong. Kata yang betul walaupun pahit. Apa yang saya sebut itu adalah hak,” katanya selepas mesyuarat Majlis Pemulihan Negara (MPN) di Kuala Lumpur hari ini.Muhyiddin memberikan respons hari ini berhubung kenyataan Zahid yang mahu bersumpah laknat berhubung dakwaan meminta pertolongan Muhyiddin bagi dilepaskan tuduhan mahkamah beberapa hari selepas beliau menjadi perdana menteri pada 2020.Dalam sebuah hantaran Facebook, Zahid berkata beliau sedia melafazkan sumpah laknat bagi menafikan dakwaan itu, malah mencabar Muhyiddin yang juga presiden Bersatu untuk melakukan perkara sama.“Saya tidak pernah pergi berjumpa dengan Muhyiddin ketika beliau menjadi perdana menteri untuk meminta tolong dilepaskan dari tuduhan mahkamah.“Apatah lagi dengan membawa timbunan fail seperti yang didakwa dan minta untuk dilepaskan,” katanya.Pertemuan Zahid dan Muhyiddin itu yang pertama kali didedahkan MalaysiaNow pada Mac 2021 menjelaskan perincian bagaimana permintaan Zahid tidak dihiraukan oleh ahli Parlimen Pagoh tersebut.Ketika pertemuan itu, Muhyiddin turut menjelaskan kepada jika ahli Parlimen Bagan Datuk itu sekiranya beliau tidak bersalah, beliau perlu melalui proses perbicaraan di mahkamah.“Fail itu rupanya fail kes dia, kes mahkamah dia. Dia bawa pada saya dan kata Tan Sri (Muhyiddin) ini fail saya. Saya tanya dia buat apa bawa dan dia kata Tan Sri tolonglah, saya tidak buat apa-apa (kesalahan),” jelas Muhyiddin.


Tiada pembubaran DUN di 3 negeri PAS

PAS hari ini membayangkan tiga negeri yang diterajuinya tidak akan membubarkan Dewan Undangan Negeri (DUN) masing-masing ketika spekulasi kuat mengatakan Pilihan Raya Umum ke-15 (PRU15) akan diadakan tahun ini.
“PAS yang menerajui kerajaan Kelantan, Terengganu dan Kedah tidak akan membangkitkan tentang pembubaran DUN dalam tempoh terdekat, bagi menumpukan kepada persiapan menghadapi musim tengkujuh yang dijangka pada pertengahan November sehingga Mac 2023, di samping usaha dan langkah pemulihan ekonomi pasca Covid-19,” kata Presiden PAS Abdul Hadi Awang dalam satu kenyataan.
Kenyataan beliau itu dibuat susulan keputusan Pakatan Harapan (PH) yang menerajui Selangor, Negeri Sembilan dan Pulau Pinang, untuk tidak mengadakan pilihan raya di peringkat negeri seperti yang biasa berlaku semasa PRU.
PAS, yang merupakan sebahagian daripada gabungan Perikatan Nasional (PN), beberapa kali menegaskan tidak bersetuju dengan langkah Umno yang menggesa PRU15 lebih awal pada tahun ini.
Parti Islam itu turut menyuarakan kebimbangan PRU15 akan mengganggu langkah persediaan dalam menghadapi musim tengkujuh, yang menyebabkan banjir pada setiap tahun.
Dalam pada itu, Hadi sekali lagi mengulangi bahawa PAS akan tetap meneruskan usaha menyatukan tiga parti Melayu, merujuk kepada Umno, Bersatu dan partinya.
Sebelum ini, Hadi menggesa Umno memasukkan Bersatu ke dalam kerjasama politik di bawah Muafakat Nasional, namun ia ditolak oleh sekumpulan pemimpin Umno yang diketuai presidennya Ahmad Zahid Hamidi.
Zahid turut memberi syarat kepada PAS supaya mempertimbangkan semula hubungannya dengan Bersatu jika mahu meneruskan kerjasama dengan Umno.
Berhubung perkara itu, Hadi berkata Umno harus menunjukkan “keanjalan” dalam rundingan bersama  Bersatu.
"PAS berpandangan perlu ada 'keanjalan' dalam rundingan dengan pihak Umno dan Bersatu, termasuklah berkenaan syarat-syarat yang dikemukakan dan rundingan kerusi yang sedang diusahakan.”


RM6.8 juta diperuntukkan kukuhkan sistem eKasih

Kerajaan akan “menyuntik” penggunaan teknologi baru bagi menaik taraf sistem pangkalan data eKasih,” kata Perdana Menteri Muhyiddin Yassin.Beliau berkata, dana berjumlah RM6.8 juta diperuntukkan bagi tujuan berkenaan, sekali gus diyakini berupaya meraih kesan positif ke arah pelbagai usaha penyaluran bantuan.“Kita tahu sistem eKasih dibangunkan sejak 2007 dan diuruskan Unit Pemodenan Tadbiran dan Perancangan Pengurusan Malaysia (Mampu).“Saya sedar sistem lama ini tidak berapa berkesan, justeru langkah memperkemaskan dengan menggunakan teknologi baru bagi memberi data lebih tepat akan dilakukan.“Bagaimanapun, usaha memperkemas kualiti eKasih yang bakal menggunakan kaedah baru akan mengekalkan nama eKasih juga. Cumanya, ia tidak seperti eKasih lama,” katanya di Dewan Rakyat hari ini.Beliau menjawab soalan Ahmad Faizal Azumu (Bersatu-Tambun) berhubung keberkesanan eKasih dan sama ada kerajaan berhasrat untuk menaik taraf sistem berkenaan.Dalam pada itu, menjawab soalan asal Ahmad Faizal jika kerajaan sudah mengenal pasti golongan yang jatuh ke kategori miskin dan miskin tegar secara tiba-tiba akibat pelaksanaan Perintah Kawalan Pergerakan, Muhyiddin memberitahu kira-Kira 52% daripada 101,385 orang yang kehilangan pekerjaan di negara ini sehingga 3 Disember lalu, berstatus miskin dan miskin tegar, iaitu berpendapatan di bawah RM2,000 sebulan.Sehubungan itu, beliau berkata tumpuan akan diberikan bagi meningkatkan kesejahteraan rakyat dan menangani kemiskinan rakyat di bandar dan di luar bandar yang akan sentiasa diberi fokus kepada agenda pembasmian kemiskinan di dalam Pelan Pembangunan Negara.“Kerajaan telah dan sedang melaksanakan usaha memulihkan ekonomi dan sosial merangkumi mengimbangi keperluan ekonomi sosial dan kesejahteraan rakyat terutamanya rakyat yang dikategorikan sebagai miskin.“Sebagai antara lain bantuan sosial seperti RM2.2 billion yang telah diperuntukkan untuk bantuan bulanan persekutuan untuk tahun 2021 berbanding RM1.5 billion pada tahun ini seperti bantuan pada OKU dan lain-lain kumpulan. Kerajaan juga telah meneruskan bantuan sara hidup yang memberi manfaat kepada 4.5 juta penerima dengan peruntukan berjumlah RM5 billion pada tahun 2020.”


Tak bertanding PRN, Musa Aman mungkin sasarkan TYT Sabah

Spekulasi bekas ketua menteri Sabah, Musa Aman bakal menjadi Yang di-Pertua (TYT) dipandang serius musuh-musuh politiknya.Sekiranya khabar angin ini benar, ia akan mendatangkan masalah kepada Mohd Shafie Apdal walaupun menang dalam pilihan raya pada Sabtu ini.Spekulasi bertambah kencang berhubung perkara ini selepas Musa tidak diumumkan bertanding di mana-mana kerusi Dewan Undangan Negeri (DUN) Sabah pada hari penamaan calon pada 12 Sept lepas.Akan tetapi Musa, 69, yang pernah menjadi ketua menteri Sabah selama 15 tahun sebelum dinafikan akibat penyokongnya belot dan melompat menyertai Warisan selepas pilihan raya 2018 dikenali sebagai “pejuang tidak mudah mengalah”.“Beliau bukanlah seorang yang mudah mengalah tanpa melawan, terutamanya selepas dibebaskan daripada semua pertuduhan rasuah yang sebelum ini menjadi penghalang kepadanya untuk kembali berkuasa,” kata seorang sekutunya kepada MalaysiaNow di Kota Kinabalu.Kedudukan TYT yang dahulunya dikenali sebagai gabenor, dilantik oleh Yang Dipertuan Agong selepas berunding dengan Majlis Kerajaan Malaysia di negeri-negeri yang tidak mempunyai sultan.Menurut perlembagaan Sabah, pelantikan TYT adalah selama empat tahun akan tetapi boleh disingkirkan dengan majoriti dua pertiga di Dewan Undangan Negeri (DUN) dan dipersetuji oleh Yang Dipertuan Agong.Kemenangan singkatMusa yang berketurunan Pakistan, Melayu dan Dusun adalah seorang ahli perniagaan sebelum menyertai politik, dan mempunyai syarikat besar di negeri Borneo itu semasa berumur 20 an. Nama beliau melonjak naik selepas Barisan Nasional (BN) menawan kembali Sabah pada 1995.Beliau merupakan salah seorang pemimpin BN yang berjaya mempertahankan negeri daripada Pakatan Harapan (PH) pilihan raya 2018 selepas mendapat sokongan daripada 31 daripada 60 ahli Dewan Undangan Negeri (Adun).Akan tetapi kemenangan Musa tidak kekal lama selepas lima Adun Upko melompat menyokong Warisan, 48 jam selepas Musa mengangkat sumpah sebagai ketua menteri di hadapan TYT Juhar Mahiruddin.Juhar kemudiannya mengisytiharkan Shafie mempunyai majoriti untuk membentuk kerajaan.Langkah tersebut menyebabkan berlakunya krisis perlembagaan dan Musa menyeret Juhar dan Shafie ke mahkamah. Akan tetapi apa yang berlaku beberapa minggu selepas itu mengubah nasib politiknya.Musa melarikan diri ke negara untuk mendapatkan rawatan kesihatan apabila pihak berkuasa mahu menahannya disebabkan siasatan kes rasuah.Selepas kembali ke negara pada penghujung 2018, Musa didakwa dengan 46 kes rasuah dan pengubahan wang haram.Beliau dibebaskan daripada semua pertuduhan pada pertengahan Jun tahun ini, dan tidak lama selepas itu, Musa memulakan gerakan untuk menjatuhkan kerajaan negeri pimpinan Shafie.Akan tetapi apabila Musa tidak muncul semasa hari penamaan calon lalu, spekulasi muncul bekas ketua menteri itu mengidamkan sesuatu lebih besar.“Musa adalah seorang pemimpin kuat yang Sabah tidak punyai untuk sekian lama. Penggiliran ketua menteri pada masa lalu bagi memberikan peluang kepada kumpulan etnik berbeza tidak dapat melahirkan pemimpin sepertinya. Musa juga berjaya duduk di tampuk kuasa selama 15 tahun,” kata seorang bekas Adun Umno.Ketua menteri jadi TYTApakah Musa akan mengulangi sejarah bekas ketua menteri Sarawak, Abdul Taib Mahmud yang dilantik menjadi TYT selepas meletakkan jawatan?Ia bukanlah sesuatu perkara yang asing di Sabah. Empat daripada 10 TYT Sabah merupakan bekas ketua menteri seperti: Mustapha Harun, Fuad Stephens, Mohamad Said Keruak dan Sakaran Dandai.Tidak mustahil bagi Musa kerana beliau sudah dibebaskan daripada semua pertuduhan rasuah dan pengubahan wang haram.Sekiranya ini berlaku, ia akan memberikan tamparan hebat kepada Juhar yang sudah menjadi TYT selama hampir dua dekad.Perseteruan Musa dan Juhar sudah menjadi pengetahuan umum. Juhar sudah dua kali menghalang cita-cita politik Musa, pertama selepas pilihan raya 2018 dan sekali lagi apabila bersetuju untuk membubarkan DUN baru-baru ini.Pada ketika ini, masih lagi ditahap spekulasi bahawa Musa akan diangkat menjadi TYT.“Tetapi bukanlah sesuatu yang mustahil,” kata seorang pemimpin Sabah yang menyokong Perikatan Nasional (PN).


Penasihat ekonomi mesti ada latar belakang ekonomi, kata badan pemikir

Badan pemikir ekonomi menyuarakan kebimbangan berhubung pelantikan anak perempuan Anwar Ibrahim sebagai penasihat kanannya dalam bidang kewangan dan ekonomi, mengatakannya sebagai salah satu daripada beberapa siri tindakan yang bertentangan dengan reformasi yang diperjuangkan sebelum ini oleh perdana menteri tersebut.
Center for Market Education (CME) berkata peranan penasihat ekonomi memerlukan seseorang yang mempunyai latar belakang yang sesuai kerana ia bukanlah satu jawatan politik.
"Nurul Izzah Anwar belajar kejuruteraan dan hubungan antarabangsa dan tidak mempunyai latar belakang khusus dalam ekonomi atau kewangan, walaupun tidak diperlukan untuk peranan politik utama seperti menteri, ia menjadi satu kemestian bagi penasihat dan kaunselor," kata Ketua Eksekutifnya Carmelo Ferlito.
Pendedahan Nurul Izzah dalam wawancara dengan The Star beliau dilantik sebagai penasihat kanan ekonomi dan kewangan kepada perdana menteri mencetuskan pelbagai reaksi daripada rakyat Malaysia.
Bagaimanapun, Anwar mempertahankan anak perempuannya itu dengan mengatakan beliau layak untuk memegang jawatan tersebut walaupun tidak mempunyai latar belakang ekonomi.
“Saya pun tiada kelulusan berkaitan kewangan tetapi saya pernah jadi Menteri Kewangan selama lapan tahun (pada 1990-an),” katanya sambil menambah Nurul Izzah tidak akan menerima sebarang gaji.
Bagaimanapun Ferlito berkata persoalan utama ialah "kos sebenar politik" disebabkan oleh dasar yang tidak baik, sambil mengatakan banyak dasar buruk sebelum ini merugikan negara lebih daripada gaji atau rasuah.
Beliau berkata sedikit perhatian ditumpukan untuk merangka dasar ekonomi yang kukuh, memetik kenyataan Menteri Ekonomi Rafizi Ramli baru-baru ini yang "menunjukkan pemahaman yang lemah tentang teori dan realiti ekonomi".
“Tambahan pula, kenyataan sebegitu hanya berbunyi seperti ceramah dan bukannya cadangan dasar yang praktikal dan boleh dilaksanakan, yang amat diperlukan untuk menangani kemelesetan ekonomi,” kata Ferlito, sambil menegaskan ia sudah mula berlaku sejak pertengahan 2021.
Beliau berkata kerajaan mengenepikan individu berkebolehan untuk beberapa jawatan Kabinet contohnya bagaimana seorang wakil rakyat seperti Johari Abdul Ghani tidak dilantik sebagai menteri kewangan.
Malah, portfolio perdagangan antarabangsa dan industri diberikan kepada Tengku Zafrul Aziz walaupun kalah dalam pilihan raya.
“Dalam senario inilah perdana menteri melantik salah seorang anak perempuannya, yang baru-baru ini kalah dalam pilihan raya, sebagai penasihat kanan ekonomi dan kewangan.
“Pelantikan sebegini bukan sahaja menampakkan seperti nepotisme, tetapi ia juga menjadi punca kebimbangan terhadap masa depan ekonomi negara,” kata CME dalam satu kenyataan.
Nurul Izzah, yang tewas di kerusi Permatang Pauh pada pilihan raya umum baru-baru ini, mendedahkan pelantikannya berkuat kuasa pada 3 Januari lalu.
Beliau berkata pengalamannya sebagai ahli Parlimen akan digunakan sebaik mungkin untuk melakukan libat urus dengan "pakar dalam mengemudi tadbir urus ekonomi, akauntabiliti dan dasar negara".
Nurul Izzah juga berkata beliau sibuk bertemu dengan kumpulan perniagaan dan pihak berkepentingan sebagai sebahagian daripada persediaan untuk belanjawan akan datang yang akan dibentangkan oleh bapa nya.


Sorry.


Sidang Dewan Rakyat tumpu inisiatif elak peningkatan kes di PRN Melaka

Menjelang Pilihan Raya Negeri (PRN) Melaka, persidangan Dewan Rakyat hari ini dijangka tertumpu kepada inisiatif yang akan dilaksanakan kerajaan bagi mengelak peningkatan kes Covid-19 seperti yang berlaku di PRN Sabah, tahun lepas.Menurut Aturan Urusan Mesyuarat, perkara itu dijadual dibangkitkan semasa sesi soal jawab lisan menteri yang akan diajukan Steven Choong Shiau Yoon (Bebas-Tebrau) kepada Perdana Menteri.Robert Lawson Chuat (GPS-Betong) pula meminta menteri perdagangan dalam negeri dan hal ehwal pengguna menyatakan inisiatif Suruhanjaya Syarikat Malaysia (SSM) berkaitan pengenalan mekanisme penyelamat korporat untuk membantu entiti perniagaan bermasalah.Pada sesi jawab lisan, Wong Kah Woh (PH-Ipoh Timur) akan meminta menteri kesihatan menyatakan sama ada kementerian sedang atau telah mula meneliti kesesuaian dan keberkesanan penggunaan vaksin Covid-19 bagi kanak-kanak berumur 12 tahun ke bawah.Rusnah Aluai (PH-Tangga Batu) pula meminta menteri sumber manusia untuk menyatakan pendirian kerajaan untuk menaikkan gaji minimum pada kadar RM1,200 sebulan memandangkan sejumlah besar rakyat terbeban akibat pandemik Covid-19.Selain itu, sebanyak 10 Rang Undang-Undang disenaraikan dalam Aturan Urusan Mesyuarat dan Usul-usul untuk bacaan kali kedua, hari ini.Antaranya Rang Undang-Undang Perbadanan Insurans Deposit Malaysia (Pindaan) 2021, Rang Undang-Undang Pemuliharaan Hidupan Liar (Pindaan) 2021 dan Rang Undang-Undang Harta Pusaka Kecil (Pembahagian) (Pindaan) 2021.Persidangan Dewan Rakyat kali ini akan berlangsung selama 32 hari hingga 16 Disember.


Kes baru Covid-19 meningkat lepasi 9,800, Perlis rekod 200 jangkitan

Malaysia merekodkan kes baru sebanyak 9,890 menjadikan kes keseluruhan Covid-19 meningkat sebanyak 2,313,727 kes.Sarawak kekal mencatat kes harian tertinggi sebanyak 1,413 hari ini disusuli Selangor yang mencatat 1,402 kes jangkitan.Sabah mencatatkan kes harian sebanyak 820, Kedah (503), Pulau Pinang (721), Perak (794), Kuala Lumpur (250), Pahang (564), Melaka (260), Negeri Sembilan (180), Terengganu (699), Kelantan (1,032), Perlis (200) dan Johor (993).Putrajaya (59) sahaja negeri yang mencatat kes dua digit hari ini.Sementara Labuan tidak mencatatkan kes hari ini.MENYUSUL LAGI


Kes baru Covid-19 jangkau 9,300

Malaysia merekodkan kes baru sebanyak 9,353 menjadikan kes keseluruhan Covid-19 meningkat sebanyak 827,191.Selangor kekal mencatat kes harian tertinggi sebanyak 4,277 disusuli Kuala Lumpur (1,398), Melaka (835), Negeri Sembilan (638), Johor (399), Kedah (364), Sarawak (352), Sabah (251), dan Pahang (247).Hanya Perlis (4) sahaja yang mencatat kes satu digit hari ini.MENYUSUL LAGI


Sesuaikah bekerja empat hari seminggu dilaksanakan di Malaysia?

Kira-kira 100 tahun lepas, pengasas syarikat automotif terkemuka Amerika Syarikat (AS) Henry Ford memperkenalkan model 40 jam bekerja seminggu apabila menutup kilang kenderaannya pada hari Sabtu dan Ahad.Sebelum itu, kilangnya berfungsi tujuh hari seminggu.Ford memberikan dua hari cuti kepada pekerjanya selepas mendapati hanya sedikit peningkatan produktiviti diperoleh jika pekerjanya berkhidmat lebih masa.Cuti dua hari itu kemudian menerima mandat dan dipraktikkan di seluruh AS dan memberi laluan kepada idea “hujung minggu”.Bekerja lima hari seminggu selama 40 jam kini menjadi standard waktu operasi bagi kerajaan dan pelbagai sektor swasta.Namun idea itu turut mendapat nafas baru apabila sejak kebelakangan ini, empat hari bekerja mula menerima momentum.Antara tujuan yang disebut ialah empat hari bekerja menawarkan lebih keseimbangan antara kehidupan dan aktiviti bekerja.Galakkan bekerja empat hari seminggu bertambah kuat apabila pandemik Covid-19 melanda dunia pada awal 2020, apabila jutaan pekerja terpaksa bekerja dari rumah.Awal minggu ini, United Kingdom (UK) memulakan projek rintis empat hari bekerja seminggu selama enam bulan.Kira-kira 40 firma British mengambil bahagian dan projek tersebut yang menyaksikan para pekerja dibayar jumlah yang sama seperti lima hari bekerja.Projek itu dianjurkan oleh badan pemikir Autonomy, Kempen 4 Hari Bekerja (4 Day Week UK Campaign) dan penyelidik di Oxford University, Boston College, dan Cambridge University.Presiden Persekutuan Majikan-Majikan Malaysia (MEF) Syed Hussain Syed Husman berkata, idea empat hari bekerja, sekiranya dilaksanakan di Malaysia akan mengakibatkan peningkatan kos dan tidak sesuai dilaksanakan tatkala majikan masih bergelut dalam fasa pemulihan selepas pandemik Covid-19 dan banjir yang melanda.“Bagaimanapun, tiada peningkatan kos dijangka sekiranya jumlah jam bekerja sedia ada dimampatkan ke dalam empat hari, dan majikan boleh meneroka kebarangkalian melaksanakan empat hari bekerja,” katanya kepada MalaysiaNow.Peningkatan kos akan membuatkan satu-satu perniagaan kurang berdaya saing di pasaran, sekali gus mengakibatkan syarikat kehilangan klien dan syer pasaran.Tegasnya, faktor budaya kerja yang berbeza antara negara mesti diambil kira.Beberapa negara Eropah yang mencuba model ini juga katanya tidak berapa berjaya.Bagi memastikan model ini berfungsi di peringkat global, Syed Husman berkata semua negara mesti mempunyai pemikiran yang sama.“Asia mempunyai zon masa yang berbeza dengan Amerika Syarikat. Hendak berhubung juga masih sukar. Zoom membantu tetapi mempunyai had,” katanya.Empat hari bekerja kebanyakannya diimplementasikan dalam industri kreatif yang beroperasi dari pejabat (office-based creative industries), seperti perhubungan awam.Dalam sektor seperti peruncitan, pendudukan dan penerbangan, hasil pekerja ialah perkhidmatan fizikal yang disediakan kepada pelanggan.“Majikan mungkin tidak mampu membayar gaji penuh. Dalam sektor pembuatan, pekerja menghasilkan satu-satu produk yang mengambil masa tertentu untuk dikeluarkan.“Mengurangkan hari bekerja kepada empat hari bermakna mereka tidak menghasilkan 100% kuota pembuatan,” menurut Syed Hussain.Selain faktor kos dan produktiviti, persoalan timbul mengenai waktu kerja dan mutu perkhidmatan kerajaan sekiranya ia diimplementasikan.Presiden Kongres Kesatuan Pekerja-pekerja Di Dalam Perkhidmatan Awam (Cuepacs), Adnan Mat berkata, meskipun idea yang diimplementasi di UK itu bukan perkara baru, ia adalah satu usaha yang harus dihargai yang boleh dicontohi sekiranya berkesan.“Persoalan mengenai waktu bekerja singkat dan kesannya terhadap produktiviti pekerja bukanlah sesuatu yang baru dan teori kualiti melawan kuantiti menjadi isu yang diperdebatkan,” katanya kepada MalaysiaNow.“Terdapat kajian yang menyatakan bahawa dalam tempoh lapan jam bekerja, hanya tiga jam sahaja seseorang pekerja itu benar-benar produktif.”Syed Hussain berkata, produktiviti kini menjadi elemen yang sukar diukur.“Ia dahulu dikira menerusi kuantiti pengeluaran pekerja. Dalam era digital, produktiviti diukur dengan kualiti pengeluaran.”Begitupun, menurut Adnan, Cuepacs berpendapat sistem sedia ada yang diguna pakai di Malaysia masih berkesan, terutama dengan pengenalan bekerja dari rumah, dan jadual waktu kerja fleksibel untuk kakitangan kerajaan.Katanya, pelaksanaan bekerja dari rumah perlu ditambah tabik terutama penggunaan peralatan teknologi maklumat dan komunikasi (ICT).Adnan berkata, tiada guna waktu bekerja singkat tetapi pekerja terpaksa melakukan kerja tambahan untuk menampung pendapatan yang tidak mencukupi akibat kenaikan kos sara hidup.“Ia tidak mencapai hasrat atau objektif pelaksanaan sistem bekerja yang pendek ini.“Ketika ini rata-rata kumpulan pekerja masih lagi menikmati gaji di bawah paras garis kemiskinan negara dan berada dalam kelompok B40.”


1,210 kes baru Covid-19, 1,018 pulih, 5 lagi kematian dilaporkan

Sebanyak 1,018 pesakit dilaporkan sembuh sepenuhnya menjadikan angka keseluruhan mereka yang pulih berjumlah 36,624 kes atau 73.6%Kementerian Kesihatan dalam satu kenyataan berkata terdapat 1,210 kes baru jangkitan Covid-19 termasuk 19 jangkitan import, menjadikan angka keseluruhan penularan dalam negara berjumlah 49,730.“Sabah mencatatkan sebanyak 499 kes baru daripada kes keseluruhan, manakala Kuala Lumpur dan Selangor masing-masing merekodkan sebanyak 245 dan 271 kes,” kata kenyataan itu.Sebanyak 12,788 kes aktif sedang menerima rawatan di hospital, 105 pesakit di tempat di Unit Rawatan Rapi termasuk 40 memerlukan bantuan alat pernafasan.Lima lagi kes kematian turut dilaporkan menjadikan jumlah mangsa yang maut seramai 318 orang.


PM Perancis jumpa wakil kesatuan sekerja pada 5 April

Perdana Menteri Perancis Elisabeth Borne akan bertemu wakil pertubuhan kesatuan sekerja pada 5 April ini bagi membincangkan pembaharuan pencen yang dilanda kontroversi, kata Timbalan Setiausaha Agung Konfederasi Buruh Demokratik Perancis (CFDT), Marylise Leon, pada Rabu.
Pada Rabu, Setiausaha Agung CFDT Laurent Berger berkata kesatuan-kesatuan sekerja telah pun menerima jemputan rasmi daripada ketua kerajaan Perancis itu.
"Jelas, tarikh pertemuan ditetapkan pada Rabu depan (5 April). Kami akan menyertai mesyuarat antara kesatuan dan berbincang dengan perdana menteri... Hampir semua organisasi memberi maklumat balas positif," lapor Sputnik memetik Leon bercakap kepada badan penyiar Perancis, BFMTV.
Laporan itu bagaimanapun menyatakan bahawa Gabungan Am Buruh (CGT) masih belum mengesahkan tarikh itu.
Pembaharuan pencen yang dicadang dilaksanakan oleh kerajaan Perancis pada Januari dan diterima pakai pada Mac, menaikkan had umur persaraan daripada 62 tahun kepada 64 tahun.
Namun sejak awal tahun, masyarakat di seluruh Perancis mula turun ke jalanan untuk membantah pembaharuan itu.


300,000 pekerjaan kemahiran tinggi akan diwujudkan pada 2025

Sebanyak 300,000 peluang pekerjaan berkemahiran tinggi untuk golongan belia dijangka dapat diwujudkan pada 2025 yang merentasi sektor berimpak tinggi seperti elektronik dan elektrikal (E&E), automotif, kimia dan bahan termaju serta sains hayat dan teknologi perubatan.
Menteri Kanan Perdagangan Antarabangsa dan Industri Mohamed Azmin Ali berkata pada tahun ini pula dijangkakan sebanyak 20,000 peluang pekerjaan yang sama dapat diadakan melalui program Academy in Factory (AiF).
“Bagi memastikan pelabur asing terus menjadikan Malaysia sebagai destinasi pelaburan, maka kita bertanggungjawab untuk menyediakan bakat-bakat yang berkemahiran tinggi dan berteknologi.
"Ini selari dengan penekanan supaya tenaga kerja negara ini meningkatkan kemahiran dan kemahiran semula, selari dengan Revolusi Industri ke-4 yang dijangka akan meningkatkan produktiviti sebanyak 30% di dalam semua sektor menjelang 2030,” katanya ketika Pelancaran Karnival Belia Produktif hari ini.
Program AiF yang dilancarkan pada majlis sama merupakan inisiatif Perbadanan Produktiviti Malaysia (MPC) bagi menangani cabaran kekurangan pekerja dan pembangunan bakat berkemahiran tinggi dalam kalangan belia tempatan.
Azmin berkata Malaysia sedang bergerak ke arah negara maju yang produktif, sehubungan itu tenaga kerja tempatan harus bersedia dengan kemahiran tinggi yang bersesuaian terhadap permintaan industri.
"Peluang pekerjaan baru berkemahiran tinggi yang diwujudkan adalah untuk semua golongan belia termasuk mereka yang berada di kawasan luar bandar, kampung dan anak-anak Orang Asli, yang akan melatih mereka mendapatkan kemahiran tinggi,” katanya.
Beliau berkata demi meningkatkan daya saing jangka panjang, negara perlu membangunkan modal insan yang mahir, produktif, kreatif dan inovatif.
Sementara itu, Ketua Pengarah MPC Abdul Latif Abu Seman berkata pihaknya komited dalam menerajui program peningkatan produktiviti dan daya saing berasaskan pemacu utama pertumbuhan produktiviti.
“Apabila kemahiran meningkat, produktiviti turut meningkat dan boleh membawa kepada keuntungan. Justeru, gaji dapat dinaikkan sejajar dengan peningkatan produktiviti dan keuntungan.
“Dalam jangka masa panjang, ini akan menyumbang kepada pencapaian sasaran 40 peratus pampasan pekerja, seperti yang ditetapkan melalui Rancangan Malaysia Ke-12 (RMK-12),” katanya.
Abdul Latif berkata prestasi produktiviti negara telah kembali kepada pertumbuhan positif pada kadar 1.8 peratus pada 2021 dan produktiviti buruh bagi setiap pekerja meningkat 2.7% dengan nilai ditambah RM23,129.
Butiran lanjut mengenai program AiF boleh didapati menerusi http://aif.mpc.gov.my


Najib mohon lebih masa untuk fail petisyen rayuan berhubung sabitan kes SRC

Bekas Perdana Menteri Najib Razak memohon lanjutan masa selewat-lewatnya hingga 25 April ini untuk memfailkan petisyen rayuan ke Mahkamah Persekutuan bagi mengenepikan sabitan dalam kes penyelewengan RM42 juta dana SRC International Sdn Bhd.Najib selaku pemohon, memfailkan notis usul itu di Mahkamah Persekutuan pada 11 April lepas menerusi Tetuan Shafee & Co.Berdasarkan afidavit sokongan yang diperoleh media hari ini , Najib berkata alasan penghakiman yang disediakan oleh hakim-hakim Mahkamah Rayuan mengandungi 176 jilid keseluruhannya dan pihak pembelaan menerimanya pada 31 Mac lepas.“Ia adalah mustahil untuk pasukan pembelaan saya meneliti rekod rayuan yang diterima dan menyediakan petisyen rayuan yang lengkap dalam masa yang singkat bagi menangani segala isu yang telah diketengahkan oleh hakim-hakim Mahkamah Rayuan.“Alasan penghakiman tersebut perlu diteliti dengan memeriksa nota prosiding pada kedua-dua peringkat prosiding bagi memastikan ketepatan dalam dapatan fakta, inferens yang dibuat dan undang-undang yang terpakai,” kata ahli Parlimen Pekan itu.Pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC.Hakim Abdul Karim Abdul Jalil, yang bersidang bersama-sama Has Zanah Mehat dan Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.Najib kemudian memfailkan rayuan di Mahkamah Persekutuan.


Saya ditelanjangkan, namun perundangan ditegakkan, kata Zahid selepas dibebas

Bekas timbalan perdana menteri Ahmad Zahid Hamidi menzahirkan kesyukuran atas keputusan Mahkamah Tinggi hari ini, yang melepas dan membebaskannya daripada 40 pertuduhan rasuah berkaitan sistem visa luar negara (VLN).
Zahid, 69, berkata keputusan itu sejajar dengan keyakinan bahawa dirinya tidak bersalah dan percaya pelaksanaan sistem perundangan negara telah diteliti dan diperincikan oleh hakim dengan seadil-adilnya ke atas semua pertuduhan dikenakan terhadap beliau.
“Bagaimanapun, saya harus reda dengan ujian ditimpakan ke atas saya...saya istiqamah dan amat yakin bahawa pertuduhan-pertuduhan itu tidak pernah saya lakukan serta amat yakin selaku pengerusi Barisan Nasional (BN) dan presiden Umno, ini adalah kejayaan perjuangan BN dan Umno,” katanya.
Beliau berkata demikian kepada pemberita di lobi bangunan mahkamah di sini, selepas hakim Mohd Yazid Mustafa membuat keputusan itu setelah mendapati pihak pendakwaan gagal membuktikan kes prima facie terhadap ahli Parlimen Bagan Datuk itu di akhir kes pendakwaan.
“Saya telah diaibkan, dimalukan dan ‘ditelanjangkan’ dengan pelbagai tanggapan serta telah dihukum terlebih dahulu oleh ‘the court of public opinion’.
“Tetapi alhamdulilah, pada hari Jumaat ini penghulu segala hari, menyaksikan segalanya bahawa perundangan ditegakkan demi kebenaran,” katanya.
Zahid turut menzahirkan terima kasih kepada barisan peguamnya diketuai Hisyam Teh Poh Teik yang menjalankan tugas secara profesional dan cemerlang.
Beliau juga mengucapkan terima kasih kepada isteri, anak-anak, keluarga serta ahli dan seluruh kepimpinan Umno atas sokongan diberikan selama ini.
Zahid menghadapi 33 pertuduhan menerima rasuah berjumlah S$13.56 juta daripada syarikat Ultra Kirana Sdn Bhd (UKSB) untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan VLN serta untuk mengekalkan perjanjian kontrak bagi membekalkan sistem bersepadu VLN kepada syarikat sama oleh Kementerian Dalam Negeri.
Bagi tujuh lagi pertuduhan, ahli Parlimen Bagan Datuk itu didakwa memperoleh untuk dirinya S$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.
Kesemua kesalahan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.


Kes gubah wang haram Shafiee ditangguh bulan depan

Perbicaraan peguam Muhammad Shafee Abdullah, yang berdepan dua pertuduhan pengubahan wang haram membabitkan RM9.5 juta yang didakwa diterima beliau dari Najib Razak dan dua pertuduhan membuat kenyataan palsu kepada Lembaga Hasil Dalam Negeri (LHDN), telah ditangguhkan hingga bulan depan.Prosiding itu, yang sepatutnya memasuki hari ketiga hari ini, dilapangkan susulan pelaksanaan sekatan pergerakan penuh selama 14 hari.“Perbicaraan di hadapan hakim Mahkamah Tinggi Muhammad Jamil Hussin akan bersambung pada 1 Julai,” kata timbalan pendakwa raya Afzainizam Abdul Aziz ketika dihubungi Bernama semalam.Setakat ini, tiga saksi memberi keterangan dalam perbicaraan yang bermula pada 21 Mei lepas.Pada 13 September 2018, Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek yang dikeluarkan oleh Najib dan dimasukkan ke dalam akaun CIMB Bank Berhad miliknya.Beliau turut berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.


Akses sejagat untuk vaksin mampu milik adalah penting, kata Hishammuddin

Pemvaksinan adalah hak asasi manusia yang harus dihormati, dilindungi dan dipenuhi, kata Menteri Luar Negeri Hishammuddin Hussein.Justeru, katanya akses sejagat kepada vaksin yang mampu dimiliki, mudah diperoleh dan mencukupi untuk semua adalah penting.Beliau berkata, kerjasama di peringkat antarabangsa amat mustahak ketika ini untuk memastikan koordinasi yang efektif dan tindak susulan terhadap usaha dan sistem Pertubuhan Bangsa-Bangsa Bersatu (PBB) dalam mempromosi dan memastikan akses global terhadap ubat-ubatan, vaksin dan peralatan perubatan bagi mengekang penularan Covid-19.Menurutnya, atas semangat itulah Malaysia menyertai pelan kemudahan vaksin Covid-19, iaitu Vaccine Global Access (Covax) dan bekerjasama dengan negara-negara di seluruh dunia untuk memastikan bahawa vaksin harus dijadikan sebagai barangan awam global.“Dunia sedang menunggu dengan penuh sabar mengenai perkembangan vaksin yang selamat dan berkesan untuk mencegah Covid-19 dan beberapa negara juga memulakan rancangan di peringkat nasional dalam menghasilkan (vaksin) sendiri atau mengambil bahagian dalam Fasa Tiga Ujian Klinikal.“Meskipun ini adalah sesuatu perkembangan yang positif, namun risikonya mungkin akan menyebabkan belakunya persaingan global yang akan meningkatkan harga vaksin dan rawatan perubatan lain yang sekali gus akan mempengaruhi usaha kita ke arah keimunan global,” katanya dalam ucapan perasmian pada Forum Secara Maya Hari Hak Asasi Manusia Antarabangsa 2020, bersempena sambutan Hari Hak Asasi Manusia Sedunia, hari ini.Hishammuddin berkata, kerajaan Malaysia mengenal pasti kesan ekonomi akibat pandemik Covid-19, didapati menjejaskan lebih ramai wanita berbanding lelaki maka polisi responsif gender di bawah pakej rangsangan Ekonomi Prihatin Rakyat (Prihatin) dan Pelan Jana Semula Ekonomi Negara (Penjana) dilaksanakan, termasuk bantuan tunai untuk ibu tunggal, subsidi penjagaan anak dan urusan kerja yang fleksibel.“Kami juga memberi fokus untuk menangani peningkatan kes-kes jenayah kekerasan terhadap gender semasa pandemik dan mengambil langkah-langkah untuk melindungi dan menjaga golongan wanita dengan mengadakan talian bantuan, advokasi secara dalam talian, tempat perlindungan dan memberikan khidmat kaunseling.“Kebajikan golongan migran, pelarian dan orang-orang tanpa kewarganegaraan yang ada di Malaysia juga tidak dilupakan serta diberi layanan sama rata dengan kemudahan kepada akses pemeriksaan kesihatan percuma dan rawatan perubatan berkaitan Covid-19 yang disediakan untuk semua warga negara asing, tanpa mengira status imigresen mereka,” katanya.Beliau berkata, Malaysia tetap komited untuk melaksanakan cadangan yang diterima semasa Semakan Berkala Sejagat ke-3 (UPR) pada November 2018, dan untuk tujuan ini, perundingan dwitahunan dengan pelbagai pihak, yang melibatkan semua agensi, akademik dan masyarakat sivil, telah beinstitusi.“Daripada rundingan ini, kita menyedari bahawa perlunya untuk meningkatkan mekanisme pemantauan dan telah setuju untuk menggunakan Pangkalan Data Penjejakan Cadangan Nasional (NRTD) yang dikembangkan oleh Pejabat Pesuruhjaya Tinggi untuk Hak Asasi Manusia (OHCHR), kerana akan memudahkan pemantauan dan koordinasi antara agensi.“Perlu dimaklumkan bahawa Malaysia dipilih oleh OHCHR pada tahun ini, sebagai antara enam negara yang dijadikan model dalam ‘Kajian Mengenai Amalan Baik dari UPR’ dan melalui kajian ini, OHCHR akan menghasilkan laporan umum mengenai amalan baik melalui UPR yang akan dijadikan sebagai bahan rujukan bagi negara-negara di UPR untuk masa depan, ” katanya.Hishammuddin berkata, sehubungan itu, Malaysia akan mengemukakan pencalonannya kepada Majlis Hak Asasi Manusia untuk penggal 2022-2024.“Majlis Hak Asasi Manusia mewujudkan semangat multilateralisme (pelbagai hala), yang akan terus disokong oleh Malaysia dan sebagai anggota HRC, Malaysia akan bekerjasama erat dengan semua anggota untuk mencapai kemajuan dalam isu hak asasi manusia sama ada di peringkat nasional mahupun global,” katanya.Sementara itu, Penyelaras Residen PBB untuk Malaysia, Singapura dan Brunei, Stefan Priesner memuji perkembangan Malaysia baru-baru ini mengenai sistem yang berkesan untuk memantau pelaksanaan cadangan UPR.“Saya ingin memaklumkan, komitmen Malaysia terhadap isu hak asasi manusia …PBB berbangga untuk bekerjasama dengan negara anda yang indah ini, sejak sebelum kemerdekaan lagi dan kami dengan berbesar hati untuk menyokong Malaysia dalam pelbagai usaha berkaitan hak asasi manusia.“Kami juga mengiktiraf peranan penting Suruhanjaya Hak Asasi Manusia Malaysia (Suhakam) dalam promosi dan melindungan hak asasi manusia dan kami bersedia untuk menyokong kerajaan dan rakan lain pada masa kini dan masa depan …dan berharap dapat memperkukuhkan lagi kerjasama dengan menandatangani Rangka Kerja Kerjasama Pembangunan Mampan PBB, secepat mungkin, ” tambahnya.


Pembalak sebabkan kemusnahan bakal ke neraka, mufti petik hadis ketika banjir semakin buruk

Mufti Perlis mengingatkan umat Islam dengan sebuah hadis yang memberikan amaran berhubung penebangan hutan ketika aktiviti pembalakan haram menjadi tumpuan berikutan bencana banjir yang melanda beberapa buah negeri sehingga mengorbankan 48 nyawa selain menyebabkan kerugian berbilion ringgit.Mohd Asri Zainul Abidin memetik hadis di mana Nabi Muhammad berkata, “Sesiapa yang memotong pokok bidara maka Allah merendahkan (menekan) kepalanya dalam neraka.”Spesies pokok bidara terkenal tumbuh di semenanjung Arab dan kawasan padang pasir itu sering disebut dalam kitab suci pelbagai agama di mana hampir keseluruhan bahagian pokok itu mempunyai manfaat termasuk digunakan untuk berteduh bagi pengembara.Asri berkata pokok bidara disebut oleh Muhammad kerana ia memberi perlindungan kepada manusia dan haiwan.“Pokok bidara dapat tumbuh di padang pasir. Ia mampu menghadapi cuaca kering dan panas. Maka di bawah pohonnya manusia berteduh. Buahnya pula boleh dimakan apabila memerlukan. Memelihara pohon bidara yang berfungsi, dengan fungsi tersebut adalah menjaga keseimbangan dan peranan antara ciptaan Allah. Merosakkannya, adalah merosakkan anasir penting dalam keselamatan hidup manusia,” katanya.“Maka, sesiapa yang memusnahkan tempat perlindungan panas manusia dan haiwan ketika sangat memerlukan tanpa alasan yang benar pastilah termasuk dalam kalangan mereka yang sangat jahat.”Beliau berkata berdasarkan logik ini, amaran tersebut turut terpakai kepada mereka yang menebang pokok yang boleh menyebabkan bencana alam dan memusnahkan kehidupan dan harta benda orang ramai.“Jika memotong pokok bidara disembamkan kepala ke dalam neraka, bayangkan jika memotong balak sehingga ribuan manusia menderita dan berlaku kematian!” kata Asri yang menerbitkan komentarnya di laman sesawang rasmi beliau.Respons beliau itu tampil ketika kebimbangan semakin memuncak mengenai banjir besar di Pahang pada musim monsun ketika ini berlaku akibat aktiviti pembalakan yang berleluasa di negeri itu.Selain itu, kayu-kayan yang tekumpul di Sungai Telemong, Bentong adalah berpunca dari aktiviti penerokaan tanah bagi perladangan haram durian Musang King di kawasan tersebut.Pada Isnin, Jabatan Perhutanan Pahang mengeluarkan perintah pemberhentian sementara kerja-kerja pembalakan di negeri tersebut.Hujan lebat selama beberapa hari bermula 18 Disember lalu menyebabkan banjir besar di beberapa negeri di semenanjung termasuk Pahang.Selain Pahang, Selangor turut terjejas akibat banjir di mana beberapa kawasan seperti Shah Alam dan Hulu Langat menjadi antara yang paling teruk.Setakat ini 48 terkorban akibat banjir, sementara puluhan ribu lagi terpaksa dipindahkan ke pusat pemindahan sementara selepas rumah mereka ditenggelami air.Asri berkata pembalakan berleluasa adalah satu jenayah baik di “dunia dan akhirat”.“Tanpa mengira siapa pun pelakunya, sama ada golongan bawahan atau bangsawan, ahli politik atau ahli peniagaan, ke atas mereka laknat rakyat. “Amaran Nabi bahawa laknat itu akan menimpa mereka nanti. Mereka akan menemui padah itu dalam kehidupan dunia dan akhirat.”


Jokowi jadi orang pertama di Indonesia disuntik vaksin Covid-19

Presiden Indonesia Joko Widodo (Jokowi) dan menteri Kabinetnya akan menerima suntikan vaksin Covid-19 pada 13 Januari ini, bagi meningkatkan keyakinan rakyat republik itu terhadap vaksin berkenaan.Menteri Kesihatan Indonesia, Budi Gunadi Sadikin dalam satu kenyataan berkata Jokowi akan menjadi yang pertama diberikan suntikan vaksin berkenaan.“Penyuntikan pertama akan dilakukan pada Rabu di Jakarta, iaitu bapak presiden dan menteri Kabinet.Vaksinasi ini diharapkan dilanjutkan di daerah pada hari berikutnya secara serentak, yang diutamakan bagi tenaga kesihatan, pemimpin setempat dan seterusnya,” katanya.Pada 16 Disember lepas, Jokowi mengumumkan vaksin Covid-19 akan diberikan secara percuma kepada rakyat republik berkenaan.Sebelum itu pada 6 Disember 2020, Indonesia menerima sebanyak 1.2 juta dos vaksin Covid-19 dari China, manakala 1.8 juta dos lagi vaksin diterima pada 31 Disember lepas.Budi Gunadi dalam satu kenyataan sebelum ini juga berkata selain vaksin Sinovac dari China, pemerintah Indonesia juga akan membeli 426 juta lagi dos vaksin dari Astrazeneca, Pfizer, dan Novavax.Sementara itu, menurut data yang disiarkan di laman Twitter rasmi Badan Nasional Pengurusan Bencana Indonesia @BNPB_Indonesia hari ini, jangkitan Covid-19 di Indonesia kini meningkat kepada 779,548 kes, dengan tambahan 7,445 kes baru dalam tempoh 24 jam.Bagi tempoh 12 tengah hari semalam sehingga 12 tengah hari ini, 198 lagi kematian berlaku, menjadikan jumlah kematian keseluruhan di republik itu kini 23,109 orang.


86.8% dewasa, 62.4% populasi Malaysia lengkap vaksinasi Covid-19

20,389,622 individu atau 86.8% populasi dewasa di seluruh negara lengkap divaksinasi setakat semalam.Sementara 23,645,337 atau 94.2% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 62.4% telah lengkap divaksinasi sementara 72.4% telah menerima sekurang-kurangnya satu dos vaksin.Sejumlah 237,245 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 43,933,988.


Bekalan vaksin akan stabil pada Jun depan, kata Khairy

Menteri Sains, Teknologi dan Inovasi Khairy Jamaluddin hari ini memberikan jaminan bekalan vaksin Covid-19 di Malaysia akan stabil pada bulan Jun sekali gus vaksinasi besar-besaran akan dijalankan dengan kadar “sepenuhnya”.Maklum dengan kebimbangan yang disuarakan berkaitan kadar vaksinasi setakat ini, beliau berkata “Buat masa sekarang, permintaan (vaksin) melebihi bekalannya”.Namun, berdasarkan jadual penghantaran yang diterima daripada pihak pembekal, beliau berkata Malaysia akan memiliki bekalan yang cukup bagi memastikan 80% populasi penduduknya mendapat vaksin sebelum tahun ini berakhir.“Saya ambil maklum semua orang risau tentang vaksinasi Covid-19 mereka, Saya juga perlu uruskan jangkaan orang ramai dengan mempertimbangkan realiti vaksin yang tersedia,” katanya dalam sebuah kenyataan hari ini.Beliau turut menambah bahawa beliau akan terus berusaha untuk menyegerakan tambahan bekalan vaksin dalam negara sampai lebih awal.Khairy yang juga menteri penyelaras Program Imunisasi Covid-19 Kebangsaan (PICK) turut berkata bekalan vaksin di Malaysia dan beberapa negara membangun lain adalah rendah kerana negara-negara maju mendominasi pasaran ketika ini.“Sebahagian negara-negara kaya sudah pun membeli vaksin yang cukup untuk rakyat mereka bahkan lebih tiga hingga empat kali ganda,” katanya lagi di samping turut menambah kebanyakan syarikat perubatan yang membekalkan vaksin mendahulukan negara-negara tersebut.Beliau berkata hal demikian juga menjadi faktor mengapa Malaysia perlu menyeimbangkan portfolio vaksin Covid-19 dengan memasukkan suntikan vaksin daripada pelbagai bekalan termasuk Pfizer dan AstraZeneca selain bekalan vaksin dari negara China, Sinovac.Fasa 1 PICK yang bermula Februari lalu memberikan keutamaan kepada barisan hadapan negara dijangka akan berakhir dalam tempoh segera dan Fasa kedua akan dimulakan pada 19 April depan melibatkan warga emas dan golongan yang berisiko tinggi.Fasa 3 yang melibatkan warga dewasa berusia 18 tahun ke atas dijadualkan bermula pada Mei depan.Kerajaan ketika ini menyasarkan imuniti kelompok melalui program inokulasi 80% populasi Malaysia yang dijangka selesai pada Februari 2022.


Lebih 50 doktor kontrak Hospital Sungai Buloh jalankan hartal

Lebih 50 orang doktor di Hospital Sungai Buloh yang berstatus kontrak bertindak keluar dari kompaun hospital bagi melaksanakan hartal pagi tadi.Tindakan ini sebagai menyambut panggilan daripada kumpulan Gerakan Hartal Doktor Kontrak yang mahukan tindakan mogok di hospital dan klinik kerajaan di seluruh negara hari ini.Mereka dilihat memakai baju warna hitam dan membawa sepanduk mengelilingi kawasan luar hospital sebelum masuk semula ke dalam kompaun.Kumpulan kedua doktor kemudian dilihat keluar kompaun selang beberapa minit dan membawa sepanduk.Seorang wakil doktor dari kumpulan kedua yang tidak mahu dikenali berkata, tindakan hartal dilakukan hanya untuk mendapatkan layanan yang lebih adil.“Kita tidak kompromi dengan kesihatan pesakit. Kita dah buat apa yang perlu sebelum keluar.“Kalau kami dilayan secara adil, kami tidak akan berada di sini,” katanya ketika mengulas komen Ketua Pengarah Kesihatan Dr Noor Hisham Abdullah di laman Facebooknya semalam.Doktor kontrak menuntut supaya mereka dapat diserapkan ke jawatan tetap dalam perkhidmatan awam.Noor Hisham mengingatkan mereka mengenai ikrar profesional mereka, dengan menyatakan sebarang tindakan untuk menganggu perkhidmatan kesihatan akan menjejaskan prinsip “primum non nocere”.Katanya, pihak doktor kontrak tidak mempunyai masalah menjalankan tanggungjawab mereka sewaktu pandemik, terutama apabila hospital tersebut dijadikan hospital Covid-19 sepenuhnya namun layanan tidak adil membuatkan mereka bertindak sedemikian.“Kami tidak menghadapi waktu sukar ketika ini, Covid masih boleh diurus tapi kami wajar dihargai atas usaha kami,” katanya.Difahamkan, ada antara doktor kontrak yang berkhidmat di Hospital Sungai Buloh  dipinjam daripada hospital lain.Hospital Sungai Buloh digazetkan sebagai hospital penuh Covid-19 yang pertama pada Oktober tahun lalu, disusuli  Hospital Ampang dan Hospital Selayang.Terdahulu, penganjur hartal atau mogok mendakwa sejumlah 4,000 doktor kontrak akan menyertai mereka dalam “walkout” hari ini, meskipun kerajaan telah menawarkan lanjutan dua tahun kontrak seperti yang diumumkan perdana menteri minggu lalu.


PM setuju tubuhkan kumpulan penasihat kesihatan dan saintifik Covid-19

Perdana Menteri Muhyiddin Yassin mengalu-alukan sebarang nasihat dan pandangan daripada pakar kesihatan demi untuk mengurangkan penularan kes jangkitan Covid-19 dan kesan jangka panjang wabak itu terhadap kehidupan rakyat.Muhyiddin juga menjemput wakil pakar kesihatan yang menandatangi surat terbuka kepada perdana menteri, untuk bertemu dengan beliau dan Menteri Kesihatan Dr Adham Baba bagi membincangkan perkara berkenaan.“Saya bersetuju untuk membentuk Kumpulan Penasihat Kesihatan dan Sainstifik Covid-19 yang akan menasihati kerajaan mengenai perkara-perkara berkaitan dengan pengurusan pandemik Covid-19 dan saya menggesa anda untuk mencalonkan, individu yang sesuai untuk menjadi anggota kumpulan penasihat ini,” katanya dalam kenyataan semalam.Muhyiddin berkata demikian sebagai reaksi kepada terhadap surat terbuka yang diterimanya daripada sekumpulan pakar kesihatan pada 7 Jan lepas yang mencadangkan 10 tindakan segera dan kritikal untuk dipertimbangkan dalam usaha menangani kesan buruk akibat Covid-19.Beliau juga mengucapkan terima kasih kepada kumpulan pakar berkenaan yang mengetengahkan kepentingan pendekatan dalam surat berkenaan yang membabitkan semua pihak dalam masyarakat dan setuju untuk terus meningkatkan usaha keterlibatan masyarakat, industri, sektor swasta dan komponen penting lain dalam kalangan rakyat Malaysia.“Usaha ke arah meningkatkan kepatuhan terhadap peraturan yang dikuatkuasakan demi kebaikan rakyat, akan tetap menjadi keutamaan pentadbiran saya, begitu juga usaha meningkatkan pencegahan.“Sebagaimana yang anda ketahui, melalui strategi yang dilaksanakan semasa gelombang kedua, kita berjaya melandaikan lekuk kes harian Covid-19 kepada satu digit selama hampir tiga bulan.“Namun, dengan peningkatan pergerakan orang dan ketidakpatuhan terhadap prosedur operasi standard (SOP), bermula dengan pilihan raya negeri Sabah, kes harian meningkat dan berikutan itu, gelombang ketiga diisytiharkan pada 20 September tahun lepas,” katanya.Sejak itu, tegas Muhyiddin, jumlah kes terus meningkat, sehingga memaksa kerajaan menguatkuasakan langkah-langkah yang lebih ketat seperti Pengisytiharan Proklamasi Darurat oleh Yang di-Pertuan Agong Sultan Abdullah Sultan Ahmad Shah di bawah Perkara 150 Perlembagaan Persekutuan yang berkuat kuasa mulai 11 Januari hingga 1 Ogos 2021, untuk mengawal penularan virus Covid-19.Katanya, dengan perisytiharan darurat itu, membolehkan Ordinan Darurat (Kuasa-Kuasa Penting) 2021 diwartakan yang membenarkan kerajaan menguruskan wabak dengan lebih berkesan.Muhyiddin berkata kerajaan juga akan terus mengenepikan politik, sebaliknya memberi fokus ke arah usaha menamatkan penularan wabak Covid-19 dan mengetuai usaha negara ke arah proses pemulihan yang sukar.Katanya, dengan perisytiharan darurat itu, membolehkan Ordinan Darurat (Kuasa-Kuasa Penting) 2021 diwartakan yang membenarkan kerajaan menguruskan wabak dengan lebih berkesan.“Izinkan juga saya untuk menjawab cadangan terakhir dalam surat anda dan meyakinkan anda bahawa fokus utama pentadbiran saya adalah untuk menguruskan maklum balas dari seluruh negara terhadap wabak ini dan mengurangkan kesannya terhadap aspek sosial dan ekonomi.“Saya juga memohon dan akan terus meminta agar usaha secara kolektif dijalankan. Saya menghargai hasrat anda untuk menyokong kerajaan dalam hal ini dan berharap dapat bekerjasama dengan wakil anda,” katanya.


Kes sembuh catat 2,104, terus mendahului kes baru Covid-19

Sebanyak 1,647 kes baru Covid-19 dikesan hari ini, menjadikan angka keseluruhan penularan dalam negara berjumlah 319,364, kata Ketua Pengarah Kesihatan Noor Hisham Abdullah.Dalam sebuah kenyataan hari ini, Noor Hisham berkata sebanyak 2,104 pesakit pulih dan dibenarkan pulang, menjadikan jumlah keseluruhan angka sembuh 300,620 kes.Selangor masih mencatatkan kes harian tertinggi iaitu sebanyak 712 kes diikuti Johor (170), Pulau Pinang (169), dan Sarawak (168).Wilayah Persekutuan Labuan hanya mencatatkan satu kes sementara dan Putrajaya mencatat 2 kes hari ini.Kes aktif dengan kebolehjangkitan pula kini berjumlah 17,544.“Daripada jumlah itu 147 pesakit di tempatkan di Unit Rawatan Rapi termasuk 61 orang memerlukan bantuan alat pernafasan,” katanya.Noor Hisham turut memaklumkan terdapat 9 lagi kematian, menjadikan jumlah mangsa yang maut akibat Covid-19 meningkat kepada 1,200 orang.


Kes harian turun ke paras 13,300, 54 lagi terkorban

13,336 kes baru Covid-19 direkodkan hari ini menjadikan jumlah keseluruhan sebanyak 4,152,203 kes.Sebanyak 25,552 pesakit turut dilaporkan sembuh, menjadikan jumlah keseluruhan kes sembuh sebanyak 3,896,489.Ketika ini  220,872 kes aktif direkodkan, dengan 214,723 atau 97.2% daripadanya sedang menjalani kuarantin kendiri.Dalam pada itu, 873 (0.4%) kes kini berada di pusat kuarantin sementara 4,988 (2.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 288 kes dan 185 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 56.6% dengan kes Covid-19 merangkumi 32.8.54 korban akibat wabak itu turut dilaporkan, termasuk 16 kes kematian sebelum tiba ke hospital.Ketika ini, kes keseluruhan kematian adalah sebanyak 34,842 orang.


Kes baru Covid-19 kembali melepasi angka 4,000

Sebanyak 4,094 kes baru Covid-19 dikesan hari ini termasuk lapan jangkitan import, menjadikan angka keseluruhan penularan dalam negara berjumlah 198,208, kata Ketua Pengarah Kesihatan Dr Noor Hisham Abdullah.Katanya, sebanyak 3,281 pesakit pulih dan dibenarkan pulang, menjadikan jumlah keseluruhan angka sembuh 154,299 kes.“Selangor melaporkan kes harian tertinggi iaitu sebanyak 1,577 kes diikuti Johor 717 dan Kuala Lumpur 678 kes,” katanya dalam satu kenyataan.Katanya, kes aktif dengan kebolehjangkitan pula berjumlah 43,192.“Daripada jumlah itu 303 pesakit di tempatkan di Unit Rawatan Rapi termasuk 118 memerlukan bantuan alat pernafasan,” katanya.Noor Hisham memaklumkan terdapat 10 lagi kematian, menjadikan jumlah mangsa yang maut meningkat kepada 717 orang.


Muhyiddin mohon batal 4 pertuduhan salah guna kuasa

Bekas Perdana Menteri Muhyiddin Yassin memfailkan permohonan bagi membatalkan empat pertuduhan yang mendakwa beliau menggunakan kedudukannya untuk suapan berjumlah RM232.5 juta bagi Parti Pribumi Bersatu Malaysia (Bersatu).
Presiden Bersatu itu memfailkan notis usul tersebut menerusi Tetuan Chetan Jethwani & Company semalam di Mahkamah Tinggi Kuala Lumpur dan menamakan Pendakwa Raya sebagai responden.
Muhyiddin, yang juga Pengerusi Perikatan Nasional, memohon agar beliau dilepas dan dibebaskan daripada keempat-empat pertuduhan yang dikenakan terhadapnya pada 10 Mac lepas selain prosiding kes tersebut di Mahkamah Sesyen ditangguhkan.
Menerusi afidavit sokongan yang difailkan bersama notis usul itu, beliau mendakwa keempat-empat pertuduhan adalah cacat dan tidak sah di sisi undang-undang.
"Ia bercanggah dengan Seksyen 152 Kanun Tatacara Jenayah kerana tiada mana-mana satu pun daripada empat pertuduhan itu mendedahkan kesalahan di bawah Seksyen 23(1) Akta Suruhanjaya Pencegahan Rasuah Malaysia (SPRM),” dakwanya.
Muhyiddin, 75, sebagai Perdana Menteri (ketika itu) dan presiden Bersatu, didakwa telah menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Azman Yusoff bagi parti tersebut.
Beliau didakwa melakukan perbuatan itu di Pejabat Perdana Menteri, Blok Utama, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021 mengikut Seksyen 23(1) Akta SPRM 2009.
Muhyiddin turut berdepan dua pertuduhan menerima wang hasil daripada aktiviti haram berjumlah RM195 juta daripada Bukhary Equity yang dimasukkan ke dalam akaun CIMB Bank milik Bersatu.
Beliau didakwa melakukan perbuatan itu di CIMB Bank Cawangan Menara KL, Jalan Stesen Sentral di sini antara 25 Feb 2021 dan 16 Julai 2021 serta 8 Feb dan 8 Julai 2022 mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.
Ahli Parlimen Pagoh itu juga didakwa di Mahkamah Sesyen Shah Alam pada 13 Mac lepas atas satu pertuduhan menerima wang hasil aktiviti haram berjumlah RM5 juta dan kes itu dipindahkan ke Mahkamah Sesyen di sini untuk dibicarakan bersama.


Tamak punca asrama pekerja asing terabai, kata aktivis

Tindakan majikan dan pemegang saham yang hanya ingin mengaut keuntungan antara sebab utama kegagalan dalam mematuhi garis panduan yang ditetapkan kerajaan berkaitan penyediaan asrama untuk pekerja asing, kata seorang aktivis hak asasi di sebalik peningkatan kes Covid-19 melibatkan kluster tempat kerja di seluruh negara.Lonjakan kes harian yang mencecah empat digit kebelakangan ini, mula menimbulkan kebimbangan terhadap komuniti pekerja asing kerana asrama yang sesak menyukarkan usaha membendung penularan pandemik.Awal bulan ini, kerajaan mendedahkan asrama tempat tinggal melibatkan kira-kira 91.1% atau 1.4 juta pekerja asing dalam negara ini tidak mematuhi garis panduan yang ditetapkan undang-undang buruh.Menteri Sumber Manusia M Saravanan mengatakan kerajaan menerima permohonan Perakuan Penginapan membabitkan hanya 143,587 setakat 31 Oktober lepas. Ia hanya sebilangan kecil daripada jumlah pekerja asing yang didaftarkan di negara ini.Adrian Pereira, pengarah eksekutif Inisiatif Utara-Selatan mengatakan ketidakpatuhan terhadap undang-undang buruh bukanlah perkara baru di negara ini.“Kebajikan pekerja asing tidak pernah menjadi sebahagian daripada agenda mereka,” katanya kepada MalaysiaNow, merujuk kepada para majikan yang bersalah.“Pekerja asing sepatutnya mengisi jurang dalam pasaran buruh, bukan mengganti atau menyingkirkan penduduk tempatan,” tambahnya.Kemudahan asasKemudahan asas melibatkan tempat tinggal pekerja asing dijelaskan secara terperinci dalam Akta Standard Minimum Perumahan, Penginapan dan Kemudahan Pekerja 1990 atau Akta 446.Akta 446 menetapkan katil tidak kurang daripada 1.7 meter persegi sama ada katil bujang atau bertingkat, tilam yang tebalnya tidak kurang daripada empat inci, bantal dan selimut, almari berkunci untuk menyimpan barang-barang berharga seperti pasport atau dokumen pengenalan diri.“Kebajikan pekerja asing tidak pernah menjadi sebahagian daripada agenda mereka,” katanya kepada MalaysiaNow, merujuk kepada para majikan yang bersalah.Kemudahan asas lain termasuk menghadkan jumlah pekerja yang dibenarkan berkongsi tempat tinggal.Sebagai contoh, maksimum enam pekerja dibenarkan untuk tinggal dalam kawasan seluas 1,500 kaki persegi.Jumlah maksimum pekerja yang dibenarkan berkongsi bilik air dan tandas adalah enam orang dalam satu bilik selain penginapan asrama yang dihadkan kepada 15 orang.Hasil semakan MalaysiaNow dalam platform beli-belah dalam talian mendapati seunit katil bujang dan tilam berharga kira-kira RM170.Sebiji bantal dan selimut RM15 setiap satu manakala almari berkunci boleh mencecah sehingga RM200 sebuah.Jumlah keseluruhan kesemua barangan itu kira-kira RM400 untuk seorang pekerja.Namun, menurut Saravanan, kerajaan hanya menerima 8.89% permohonan Perakuan Penginapan daripada 1.6 juta pekerja asing di negara ini.‘Keadilan’Pereira mengatakan majikan mempunyai masa mencukupi untuk mematuhi peraturan yang ditetapkan, tetapi gagal berbuat demikian. Ia menunjukkan Malaysia terbuka untuk perniagaan “menggunakan undang-undang rimba”.Beliau berkata, banyak laporan mengenai buruh paksa dibangkitkan melibatkan hampir kesemua sektor ekonomi, dan ia menunjukkan masalah itu menjadi sistematik.Beliau juga menyentuh soal kelemahan penguatkuasaan undang-undang, yang bermaksud majikan hanya akan mematuhi peraturan secara minimum atau langsung tidak.“Dahulu, terdapat insiden kematian mengejut melibatkan pekerja asing ketika tidur.“Walaupun siasatan mengenai punca kejadian itu dijalankan, salah satu faktor berkemungkinan berpunca daripada kelemahan pengudaraan tempat tinggal yang kurang baik dan keadaan tempat tidur tidak kondusif bagi pekerja asing untuk berehat selepas bekerja 12 hingga 16 jam,” katanya.Pereira menyeru supaya keadilan dilaksanakan buat para pekerja ini dan mengatakan Malaysia tidak perlu menunggu sehingga ada campur tangan “pihak luar”.“Walaupun pihak Amerika cuba mendisiplinkan kita melalui laporan tahunan mengenai pemerdagangan orang (US TIP Report), kita tidak boleh menunggu pihak luar memberi tekanan kepada kita untuk melayan pekerja asing dengan maruah,” katanya, dengan merujuk kepada laporan pemerdagangan orang yang merupakan sebahagian daripada usaha Washington untuk melibatkan kerajaan asing mengenai pemerdagangan manusia.“Ia perlu dilakukan kerana ia melibatkan prinsip dan nilai kita sendiri.”


Bekas menteri agama tolak dakwaan PH tidak lakukan pembaharuan terhadap Jakim

Bekas menteri agama, Mujahid Yusof Rawa menolak dakwaan tidak melakukan pembaharuan terhadap Jabatan Kemajuan Islam Malaysia (Jakim) semasa berkuasa, mengatakan konsep “Islam Rahmatan Lil Alamin” yang diperkenalkan Pakatan Harapan (PH) berjaya diterima menjadi dasar negara sebagai kejayaan terbesar.Naib Presiden Amanah itu berkata, konsep yang bermaksud “Islam Rahmat Untuk Semua” itu diluluskan Kabinet pada 25 Oktober 2019 dan turut mendapat perkenan Majlis Raja-Raja Melayu.“Soalan yang dah terjawab…saya kata itu pandangan dia…saya bertindak atas ‘action speaks louder than words’,” katanya kepada MalaysiaNow.“Anda ketinggalan keretapi”.Kelmarin bekas ketua pengarah Institut Kefahaman Islam Malaysia (Ikim), Syed Ali Tawfik Al-Attas memberi gambaran larangan memaparkan tulisan Krismas dan perayaan agama lain di dalam kedai yang diiktiraf halal sebagai “tidak logik”, dengan mengatakan Jakim jauh tersasar selepas kerajaan terdahulu gagal menunaikan janji untuk melakukan perubahan terhadap agensi itu.“Di manakah perubahan yang sangat dinanti-nanti rakyat Malaysia apabila kerajaan baru memerintah?” soalnya, merujuk kepada kerajaan 22 bulan PH.Mujahid Yusof Rawa.Menjawab kepada dakwaan itu Mujahid yang juga ahli Parlimen Parit Buntar berkata penerbitan sebuah video pada pada 23 Disember, 2019 merumuskan pelbagai pembaharuan dilakukannya meskipun baru setahun memegang jawatan itu.Dalam video berdurasi satu minit, Mujahid menerangkan satu persatu pencapaian yang dilakukan PH pada ketika itu termasuk dalam bidang kehakiman dan guaman, dakwah dan media, pengurusan haji dan pensijilan halal, sosio ekonomi, pengurusan masjid, pendidikan dan modal insan.Bagaimanapun, video tersebut tidak menjelaskan secara spesifik apakah pembaharuan yang dilaksanakan Mujahid terhadap Jakim semasa menjadi menteri agama.Minggu lepas, MalaysiaNow melaporkan mengenai keengganan sebuah kedai untuk menulis ucapan “Merry Christmas” di atas sebiji kek kerana ia boleh melanggar syarat ditetapkan oleh bahagian pensijilan halal Jakim.Kedai kek itu memohon maaf kepada pelanggan dan menggantikan ucapan itu dengan “Selamat Bercuti”.Jakim kemudiannya menjelaskan tiada larangan khusus untuk ucapan seperti Merry Christmas kepada produk yang disahkan sebagai halal akan tetapi ucapan seperti itu tidak boleh dipamerkan dalam premis yang dipersijilkan halal atau pada produk yang ditandakan dengan logo halal.Syed Ali mengatakan tiada logik kepada tindakan tersebut kerana prinsip Islam adalah mengenai “tindakan bergantung pada niat seseorang”.“Dalam kes ini, saya tak rasa niat premis itu adalah untuk menghina umat Islam, atau menimbulkan kegelisahan dalam kalangan umat Islam atau mengganggu keimanan mereka. Jika itu seperti dikatakan, betapa lemah dan jahilnya kita?” katanya.Beliau mengatakan apa yang berlaku sekadar menunjukkan kejahilan dalam kalangan umat Islam, sama seperti apa yang berlaku kepada orang Kristian ketika “zaman gelap” di Eropah.


Setiausaha agung PBB akan sertai sidang kemuncak G20 di Bali

Setiausaha Agung Pertubuhan Bangsa-Bangsa Bersatu (PBB) Antonio Guterres akan menghadiri sidang kemuncak G20 di Bali November ini, menurut kenyataan Kementerian Luar Indonesia pada Isnin.
Menterinya Retno Marsudi menzahirkan penghargaan kepada Guterres atas pengesahan kehadiran ketika sesi mesyuarat PBB di ibu pejabat badan dunia itu di New York.
Gutteres dan Retno turut membincangkan pelbagai isu global yang menjadi perhatian bersama, termasuk membabitkan isu Myanmar.
Sidang Kemuncak G20 dijadual berlangsung dari 15 hingga 16 November 2022.
Menurut kementerian itu, sidang kemuncak G20 dijangka dapat memupuk kerjasama kukuh yang memberi manfaat kepada dunia.
Menyentuh mengenai Myanmar, Retno dan Guterres melahirkan kekecewaan kerana junta tentera tidak menunjukkan komitmen dalam melaksanakan konsensus lima perkara (5PC) demi menamatkan konflik di negara itu.
Bagaimanapun, Guterres mengulangi sokongannya terhadap 5PC dan yakin bahawa komunikasi dan penyelarasan antara PBB dan Indonesia akan dipergiat apabila Indonesia mempengerusikan Asean pada tahun depan.
Sesi ke-77 UNGA bermula Selasa lalu, manakala sesi High Level Week akan berlangsung dari 20 hingga 26 September bertemakan, "A watershed moment: transformative solutions to interlocking challenges."


Permergian Shamsuddin kehilangan besar, kata timbalan menteri

Timbalan Menteri Komunikasi dan Multimedia Zahidi Zainul Abidin menyifatkan pemergian ke rahmahtullah Setiausaha Sulitnya Mohd Shamsuddin Damin sebagai satu kehilangan besar bagi badan bukan kerajaan (NGO) Islam tempatan.Beliau berkata Shamsuddin, 56, yang semasa hayatnya memegang jawatan sebagai Setiausaha Institut Kerjasama Islam Antarabangsa Malaysia (IKIAM) memainkan peranan penting dalam mengatur gerak kerja membabitkan NGO-NGO Islam terutamanya melibatkan sekolah tahfiz, hal ehwal halal dan program kebajikan bagi golongan kurang berkemampuan.“Allahyarham bertanggungjawab dalam banyak program membabitkan IKIAM, malah beliau turut bertanggungjawab menyusun atur kerjasama antara IKIAM dan NGO-NGO Islam dalam program membabitkan isu-isu halal, kebajikan dan keusahawanan,” katanya kepada pemberita selepas meluangkan masa kira-kira sejam menziarahi keluarga allahyarham Mohd Shamsuddin di kediamannya di Seksyen 30 di Shah Alam, semalam.Zahidi berkata, allahyarham Shamsuddin merupakan seorang yang amat dedikasi dalam memberikan perkhidmatan kepada masyarakat.“Saya amat beruntung kerana mendapat seorang setiausaha sulit yang begitu rajin bekerja,” katanya.Shamsuddin meninggal dunia pada Sabtu dipercayai akibat serangan jantung selepas rebah di sebuah chalet di Janda Baik, Bentong, Pahang.Allahyarham Shamsuddin mula berkhidmat dengan Zahidi sejak beliau dilantik sebagai timbalan menteri.


Jokowi adakan rundingan sempadan, perdagangan dalam lawatan ke Papua New Guinea

Presiden Indonesia Joko Widodo bertemu Perdana Menteri Papua New Guinea James Marape di Port Moresby hari ini, lawatan terbaru pemimpin itu ke negara kepulauan itu ketika kuasa besar bersaing untuk mendapatkan pengaruh di wilayah yang terletak di lokasi strategik itu.
Lawatan sehari Widodo, di mana perjanjian sempadan dan perdagangan dijangka menjadi tumpuan perbincangan, dibuat selepas Perdana Menteri India Narendra Modi dan Setiausaha Negara Amerika Syarikat (AS) Antony Blinken bertemu dengan beberapa pemimpin pulau Pasifik di Port Moresby pada Mei lalu.
Papua New Guinea, yang menganggap China sebagai rakan perdagangan utama, menandatangani perjanjian kerjasama pertahanan dengan AS semasa lawatan Blinken.
Perjanjian itu membenarkan akses tentera AS ke pelabuhan dan lapangan terbang Papua New Guinea.
Sebuah negara yang kaya dengan sumber asli tetapi sebahagian besarnya belum dibangunkan dengan 9 juta penduduk, Papua New Guinea berkongsi sempadan 760km dengan Indonesia.
Hubungan diplomatik telah menjadi rumit oleh cita-cita kumpulan pemisah Melanesia di sebelah Indonesia, yang diserap menjadi sebahagian daripada Indonesia selepas pungutan suara pada 1969.


Jangkitan Covid-19 kembali meningkat di Itali

Kadar jangkitan Covid-19 di Itali kembali meningkat, iaitu peningkatan sebanyak 14.4% sepanjang minggu lalu.
Itali, negara Eropah pertama yang terjejas teruk akibat pandemik Covid-19, menyaksikan peningkatan jumlah kes dari pertengahan Jun hingga pertengahan Julai dan menurun untuk tempoh beberapa hari terakhir, lapor Xinhua.
Data terkini daripada Kementerian Kesihatan Itali menunjukkan lebih 27,000 kes jangkitan dilaporkan pada Khamis, turun berbanding 36,000 kes sehari sebelumnya tetapi meningkat tiga kali ganda berbanding 10,000 jangkitan pada hari-hari sebelum itu.
Angka kematian harian juga meningkat, iaitu sebanyak 147 korban pada Khamis, meningkat dari 128 sehari sebelumnya, 70 pada Selasa dan 42 pada Isnin.
Kadar vaksinasi di Itali kekal antara yang paling tinggi di Kesatuan Eropah.
Sehingga Khamis, 94.1% penduduk negara itu yang berumur 12 tahun ke atas sama ada menerima vaksin sepenuhnya atau telah pulih daripada jangkitan dalam tempoh enam bulan sebelum itu, memberi mereka imuniti semula jadi.


Kebuntuan berlaku selepas mahkamah Singapura bertegas peguam sakit hadir perbicaraan Pausi

Kebuntuan dilihat sedang berlaku di mahkamah Singapura ketika hakim yang mendengar rayuan warga Malaysia Pausi Jefridin yang mahu hukuman mati ke atasnya diisytiharkan tidak selari perlembagaan bertegas supaya peguam berusia 78 tahun mewakilinya hadir pendengaran kes walaupun sedang mengalami kesan sampingan suntikan vaksin Covid-19.Dalam sebuah video Facebook Live, peguam hak asasi M Ravi berkata peguam firma yang yang memfailkan permohonan rayuan mewakili Pausi, Violet Netto masih belum pulih sepenuhnya akibat jangkitan Covid-19.Difahamkan peguam itu diberikan cuti sakit dari 17 hingga 24 Februari.“Banyak perkara betul-betul sudah jadi tak masuk akal,” kata Ravi.“Dia sakit. Saya sedang hantar dia ke klinik sekarang ini.”“Kami diberitahu mahkamah tidak mahu terima surat pengesahan sakit. Dia sekarang ini berada di rumah dalam keadaan panik. Dia benar-benar sakit. Apa yang perlu kami lakukan?”Sementara itu, peguam N Surendran mempertikaikan mengapa kes Pausi dikendalikan secara terburu-buru.“Tindakan Mahkamah Tinggi Singapura pagi ini yang mengancam dan mengganggu seorang peguam yang berusia 78 tahun dan sedang sakityang membela banduan bilik akhir secara pro bono, adalah satu perkara yang sangat memualkan,” katanya dalam sebuah ciapan Twitter.“Mengapa terburu-buru? Mahkamah kangaroo sahaja buat begitu.”Permohonan yang difailkan semalam itu dijadualkan untuk pendengaran di mahkamah pada 9.30 pagi hari ini.Aktivis dan peguam juga berkata pendengaran mahkamah yang dibuat secara terburu-buru itu adalah untuk membolehkan pihak berkuasa SIngapura menjalankan hukuman gantung terhadap Pausi dan warga Singapura Roslan Bakar yang dijadualkan akan dilaksanakan hari ini.Pausi and Roslan didakwa menyeludup 96.07g diamorfin dan 76.37g metamfetamin pada 2008 dan disabitkan kesalahan tersebut pada 2010.Mereka juga gagal dalam rayuan di mahkamah pada 2017 untuk mengubah hukuman mati kepada penjara seumur hidup walaupun peguam memetik laporan perubatan keupayaan intelek mereka yang boleh menyebabkan pelaksanaan hukuman mati tersebut bercanggah dengan undang-undang Singapura dan perjanjian antarabangsa.Pelaksanaan hukuman ke atas Pausi dan Roslan sepatutnya dijalankan semalam, namun ditangguh selepas peguam mereka segera memfailkan rayuan dalam usaha saat akhir menyelamatkan nyawa kedua-dua banduan itu dari tali gantung.Singapura yang mempunyai undang-undang kesalahan dadah paling keras dunia menegaskan hukuman mati adalah pencegah jenayah yang berkesan.Namun berita-berita pelaksanaan hukuman mati di negara itu mengundang kecaman ramai termasukPertubuhan Bangsa-Bangsa Bersatu yang menggesa negara itu menghentikan hukuman mati bagi kesalahan berkaitan dadah kerana ia tidak selari dengan undang-undang hak asasi manusia antarabangsa.Kes mereka berdua adalah sama seperti kes Nagaenthran K Dharmalingam, seorang warga Malaysia yang turut didiagnosis mempunyai tahap IQ sebanyak 69, yang dijadualkan menjalani hukuman mati pada November tahun lalu.Bagaimanapun dia diberikan penangguhan hukuman selepas didapati positif Covid-19 sebelum mahkamah mendengar rayuan akhir bagi menyelamatkan nyawanya.Pendengaran kesnya dipercayai akan ditetapkan bulan ini.Dalam pada itu, Ravi berkata hak untuk membela di mahkamah juga turut merangkumi keadaan kesihatan peguam itu sendiri.“Akses kepada keadilan juga bermaksud seorang peguam mesti hadir dalam keadaan sihat,” tambahnya.


Kes HFMD meningkat 20 kali ganda, hampir 30% di Selangor

Jumlah kes penyakit tangan, kaki dan mulut (HFMD) di negara meningkat pada kadar membimbangkan iaitu sebanyak 20 kali ganda dengan 47,209 kes dilaporkan setakat 21 Mei lepas berbanding hanya 2,237 kes bagi tempoh sama tahun lepas.Ketua Pengarah Kesihatan Dr Noor Hisham Abdullah berkata sebanyak 15,548 kes direkodkan pada Minggu Epidemiologi (ME) 20/2022 yang berakhir pada 21 Mei yang menunjukkan peningkatan 106.6%, berbanding ME sebelumnya dengan hanya 7,526 kes di seluruh negara.“Majoriti lokasi penularan wabak berlaku di taska, tadika dan prasekolah iaitu 711 wabak atau 61% daripada kes keseluruhan, diikuti rumah persendirian dengan 407 wabak atau 35% dan pusat jagaan kanak-kanak 42 wabak atau tiga peratus,” katanya dalam kenyataan hari ini.Dr Noor Hisham berkata Selangor menyumbang jumlah kes terbesar HFMD dengan 13,640 kes iaitu 28.9% daripada keseluruhan, diikuti Kuala Lumpur dan Putrajaya sebanyak 6,206 kes (13.1%), Perak 4,099 kes (8.7%), Kelantan 3,726 kes (7.9%) dan Sabah 3,352 kes (7.1%) manakala negeri-negeri lain melaporkan kurang daripada 2,500 kes.Beliau berkata sebanyak 1,168 wabak dilaporkan di Malaysia dengan tiga negeri mencatat kejadian wabak tertinggi ialah Wilayah Persekutuan Kuala Lumpur dan Putrajaya iaitu 413 wabak (35.4%) diikuti Selangor dengan 143 wabak (12.2%) dan Perak dengan 130 wabak (11.1%).Dr Noor Hisham berkata kebanyakan kes HFMD berlaku dalam kalangan kanak-kanak berumur enam tahun ke bawah iaitu 43,736 kes (93%), diikuti kanak-kanak berumur tujuh hingga 12 tahun iaitu 2,765 kes (6%) manakala selebihnya berumur lebih 12 tahun iaitu 696 kes (1%).Wabak dikira apabila terdapat dua atau lebih kes dalam satu lokaliti dan kes mempunyai kaitan epidemiologi serta berlaku dalam tempoh inkubasi.Sementara itu, beliau memaklumkan jabatan kesihatan negeri dan pejabat kesihatan daerah telah menjalankan sesi libat urus dengan agensi yang menyelia pengurusan taska, tadika dan prasekolah sejak ME 17/2022 berikutan peningkatan kes HFMD di kebanyakan negeri.Beliau berkata sesi tersebut memberikan penekanan kepada saringan di pintu-pintu masuk, amalan mencuci tangan menggunakan sabun dan air bersih, membersihkan dan melakukan basmi kuman alat permainan anak serta lantai rumah terutama tandas menggunakan larutan daripada peluntur.Penekanan juga diberikan kepada pengurusan lampin pakai buang yang betul serta penggunaan peralatan makan dan minum berasingan.Dalam pada itu, Noor Hisham mengingatkan orang ramai terutama ibu bapa yang mempunyai anak kecil supaya tidak membawa anak ke tempat-tempat berisiko berlaku penularan jangkitan HFMD seperti taman permainan awam.Orang ramai juga dinasihatkan supaya melaporkan kejadian kes HFMD yang berlaku di taska, tadika dan sekolah kepada pejabat kesihatan daerah berhampiran untuk tindakan kawalan.


Trend pemimpin tertinggi BN bertanding di pedalaman dan PH di bandar

Mengapa menjelang setiap pilihan raya umum, pemimpin Barisan Nasional (BN) rata-rata akan bertanding di kerusi luar bandar atau separa luar bandar manakala pemimpin tertinggi Pakatan Harapan (PH), di bandar?
Persepsi ini begitu menebal sehingga apabila Khairy Jamaluddin diletakkan di kerusi Sungai Buloh, sebuah kerusi bandar, pada pilihan raya umum akan datang, ada yang berpendapat bahawa menteri kesihatan itu dihantar ke sana untuk dikorbankan karier politiknya.
Trend ini sudah berlarutan sejak sekian lama lagi dan ini bukan perkara baru. Di dalam PRU kali ini, Presiden Umno Ahmad Zahid Hamidi akan mempertahankan kerusi Bagan Datuk, Perdana Menteri Ismail Sabri Yaakob di Bera, Presiden MCA Wee Ka Siong di Ayer Hitam dan Presiden MIC S Vigneswaran di Sungai Siput.
Ini semua adalah kerusi bukan bandar.
Sementara itu, Anwar Ibrahim bertanding di Tambun, yang terletak bersebelahan bandar Ipoh, Setiausaha Agung DAP Anthony Loke (Seremban) dan Presiden Amanah Mohamad Sabu (Kota Raja, berdekatan dengan Shah Alam dan Klang).
Sebab itu, saya kagum dengan keberanian Khairy yang berpindah dari kerusi luar bandar Rembau di mana dia menjadi ahli Parlimen selama dua penggal, ke Sungai Buloh, yang terletak di pinggiran Kuala Lumpur.
Tetapi apakah pentingnya di kawasan mana pemimpin atasan politik bertanding? Ia penting kerana ia membawa kesan langsung ke atas dasar kerajaan dan kecenderungan politik yang boleh memberi impak besar kepada masa depan negara kita.
Jika sebahagian besar pemimpin tertinggi sesebuah blok politik hanya mewakili kerusi di luar bandar, mereka tentu akan cenderung mengutamakan pengundi di sana dan akan sedikit sebanyak mengabaikan sentimen masyarakat bandar.
Sebagai contoh, mereka mungkin memberi lebih fokus kepada pembangunan infrastruktur luar bandar tetapi mengambil ringan atas isu-isu seperti kebebasan kehakiman yang lebih diutamakan oleh  pengundi bandar.
Begitu juga, pimpinan tertinggi dari gabungan politik yang banyak bergantung kepada pengundi bandar mungkin tidak dapat menghayati sentimen penduduk di pedalaman, yang lebih mengutamakan isu kelangsungan hidup, bukan isu kebebasan media atau geopolitik.
Ini semua adalah "real" politik dan berkait rapat dengan kelangsungan politik. Ini tidak dapat dinafikan.
Tetapi apabila dua buah blok politik berlawanan bergantung kepada sokongan berasaskan demografi geografi yang amat berbeza, maka negara akan menjadi lebih berpecah dan terpolarisasi.
Ini menjadi lebih teruk memandangkan kebanyakan pengundi luar bandar dari kaum Melayu, manakala di bandar, rata-ratanya bukan Melayu.
Sudah sampai masanya pemimpin politik atasan keluar dari zon selesa mereka. Sebagai permulaan, BN boleh mula meletakkan lebih ramai pemimpin peringkat pertengahan di kerusi bandar manakala PH melakukan perkara yang sama di luar bandar di masa hadapan.
Mereka boleh bermula seawal tahun depan apabila beberapa pilihan raya negeri akan berlangsung.
Saya berharap satu hari nanti, saya akan melihat presiden Umno menang di kerusi seperti Bukit Bintang dan Cheras manakala setiausaha agung DAP menang di kawasan seperti Gerik atau Pengkalan Chepa.
Kita memerlukan lebih ramai pemimpin seperti Khairy yang mempunyai keberanian untuk mengambil risiko politik. Tetapi pengundi juga harus memainkan peranan mereka dengan menyokong pemimpin yang berani melawan arus politik perdana demi masa depan negara.
Inilah cara kita kecapi pembangunan yang lebih holistik dan meredakan suhu politik yang telah lama mengheret negara ini.
Zulkifli Salleh adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Jumlah perdagangan Malaysia pada 2021 lebih RM2 trilion

Jumlah perdagangan Malaysia pada 2021 merekodkan pencapaian baru, melepasi RM2 trilion dan mencatatkan pertumbuhan terpantas sejak 1994, menurut Jabatan Perangkaan Malaysia (DOSM).Ketua Perangkawan Mohd Uzir Mahidin berkata nilai perdagangan Malaysia merekodkan pertumbuhan dua angka sebanyak 24.8% kepada RM2.2 trilion pada 2021 berbanding RM1.8 trilion pada 2020, selepas mencatatkan pertumbuhan negatif selama dua tahun berturut-turut.Beliau berkata semua negeri mencatatkan peningkatan jumlah dagangan yang didominasi oleh  Selangor (RM112.6 bilion), Pulau Pinang (RM94.4 bilion) dan Johor (RM87.4 bilion).“Eksport Malaysia bernilai RM1.24 trilion pada 2021, meningkat 26% berbanding RM983.8 bilion pada 2020,” katanya dalam kenyataan hari ini.Beliau berkata eksport lebih tinggi direkodkan bagi semua negeri iaitu Selangor (RM62.8 bilion), Pulau Pinang (RM49.9 bilion), Johor (RM47.9 bilion), Sarawak (RM17.6 bilion), Kedah (RM12.8 bilion), Kuala Lumpur (RM12.1 bilion), Perak (RM11.3 bilion) dan Sabah (RM10.4 bilion).Turut mencatatkan eksport yang lebih tinggi adalah Pahang (RM10.3 bilion), Terengganu (RM8.5 bilion), Melaka (RM7.9 bilion), Negeri Sembilan (RM3.1 bilion), Labuan (RM1.0 bilion), Perlis (RM177.2 juta) dan Kelantan (RM97.1 juta).Mohd Uzir berkata antara lima negeri pengeksport utama menyaksikan Pulau Pinang kekal sebagai pengeksport utama dengan sumbangan 29.3%, diikuti Johor (20.6%), Selangor (19%), Sarawak (6.8%) dan Kuala Lumpur (3.5%).“Pengembangan eksport disokong oleh eksport litar elektronik bersepadu yang kukuh di Pulau Pinang.“Selain itu, eksport yang tinggi dicatatkan di Johor, disumbangkan oleh produk petroleum bertapis, manakala sarung tangan getah merupakan penyumbang utama eksport di Selangor,” katanya.Beliau berkata gas asli cecair pula merupakan penyumbang utama eksport di Sarawak.Mohd Uzir berkata import turut mencatatkan peningkatan sebanyak 23.3% kepada RM987.2 bilion pada 2021 berbanding RM800.5 bilion pada tahun sebelumnya dan peningkatan import dicatatkan di Selangor (RM49.8 bilion), Pulau Pinang (RM44.5 bilion) dan Johor (RM39.5 bilion).Sementara itu, nilai import merosot di Sabah sebanyak RM8.7 bilion dan Labuan (RM908.4 juta), katanya.“Import yang tinggi dicatatkan di Selangor dan Kuala Lumpur yang disumbangkan oleh barangan elektrik dan elektronik lain.“Di samping itu, litar elektronik bersepadu merupakan penyumbang utama import di Pulau Pinang dan Kedah,” katanya.Beliau menambah, keluaran petroleum bertapis merupakan penyumbang utama import di Johor.


Cacar monyet beri ancaman ‘sederhana’ kepada kesihatan global, kata WHO

Pertubuhan Kesihatan Sedunia (WHO) pada Ahad berkata cacar monyet dianggap memberi risiko ancaman “sederhana” terhadap kesihatan global selepas mengambil kira jumlah kes di negara di mana ia jarang ditemui.“Risiko ancaman ini mungkin meningkat jika virus berkenaan mengambil kesempatan daripada kadar penularan sekarang untuk berubah menjadi patogen manusia.“Dan Jika berlaku, virus cacar monyet berpotensi tersebar dalam kalangan mereka yang berisiko tinggi berdepan jangkitan serius, seperti kanak-kanak dan mereka yang lemah daya tahan penyakit,” kata WHO.Setakat 26 Mei lalu, 257 kes disahkan dan 120 lagi kes disyaki cacar monyet dilaporkan di 23 negara di mana penyakit itu bukan endemik tetapi WHO memaklumkan tiada kematian dilaporkan setakat ini.
 Agensi kesihatan Pertubuhan Bangsa-Bangsa Bersatu (PBB) itu juga berpendapat, kemunculan cacar monyet secara tiba-tiba di beberapa negara bukan endemik menunjukkan jangkitan sudah lama bermula dan meningkat sejak kebelakangan ini.WHO menjangkakan lebih banyak kes akan dilaporkan apabila pemantauan penyakit di negara endemik dan bukan endemik bagi cacar monyet ditingkatkan.Cacar monyet adalah penyakit berjangkit yang kesannya adalah ringan dan merupakan endemik di wilayah barat dan tengah benua Afrika.Ia tersebar menerusi kontak rapat dan mudah dicegah dengan mengamalkan pengasingan diri serta menjaga kebersihan diri.Kebanyakan kes yang dilaporkan setakat ini dikesan di United Kingdom (UK), Sepanyol dan Portugal.“Majoriti kes yang dilaporkan setakat ini tiada kaitan perjalanan ke kawasan endemik cacar monyet dan berlaku menerusi jangkitan tempatan atau hubungan seksual.”


Tiada kompromi dalam usaha memerangi rasuah, kata Putrajaya

Kerajaan Perikatan Nasional (PN) terus komited melaksanakan Pelan Antirasuah Nasional (NACP) bagi tempoh lima tahun akan datang dalam meningkatkan urus tadbir kerajaan meskipun menyedari Malaysia berada pada kedudukan 57 daripada 180 negara dalam Indeks Persepsi Rasuah (CPI) 2020, yang diumumkan Transparency International (TI).Dalam satu kenyataan yang dikeluarkan Pejabat Perdana Menteri hari ini berkata, kerajaan melalui Jawatankuasa Khas Kabinet Mengenai Anti Rasuah (JKKMAR) akan sentiasa melihat kaedah dalam meningkatkan tadbir urus dalam pentadbiran kerajaan.“Seperti mana yang dimaklumkan pada peringkat awal pemerintahan kerajaan PN, NACP masih diteruskan selain mengurangkan dan menutup peluang-peluang rasuah dalam pentadbiran kerajaan,” kata kenyataan itu.Menurut kenyataan itu, kerajaan tidak pernah dan tidak akan berkompromi dengan mana-mana pelaku rasuah serta tindakan tegas akan diambil mengikut prinsip “rule of law”.Ranking terbaru CPI yang dikeluarkan Transparency International semalam menyaksikan Malaysia berada di kedudukan ke 57 daripada 180 negara, selain skor menurun dua mata kepada 51 daripada 100 mata.New Zealand dan Denmark berkongsi tangga pertama manakala Syria, Sudan Selatan dan Somalia berada di kedudukan terbawah.Dalam kalangan negara Asean, Singapura berada di kedudukan teratas diikuti Brunei.Singapura satu-satunya negara Asia yang berada di kedudukan 10 teratas.Beberapa kes berprofil tinggi masih dibicarakan di mahkamah walaupun selepas pertukaran kerajaan awal tahun lepas.Pada Julai lalu, bekas perdana menteri Najib Razak didapati bersalah atas tujuh pertuduhan membabitkan dana berjumlah RM42 juta daripada syarikat berkait 1MDB di dalam akaun bank peribadinya.


Sudah tiba masanya untuk transformasi digital PKS

Ketika cara kehidupan rakyat Malaysia kini berubah dengan mengadaptasi teknologi dalam kehidupan seharian daripada perbankan internet hingga ke membeli barang runcit dalam talian disebabkan pandemik Covid-19, namun lebih sukar bagi perniagaan menuju ke arah sama termasuk di bawah kategori perusahaan kecil dan sederhana (PKS).Rutin bekerja di pejabat kini bertukar kepada bekerja dari rumah (BDR) sebagai sebahagian daripada norma baru, namun buat PKS ia dilihat masih belum bersedia untuk beralih daripada perniagaan kovensional ke alam maya. Kira-kira 70% PKS mengalami penurunan sehingga 50% pendapatan perniagaan ketika pelaksanaan Perintah Kawalan Pergerakan (PKP) pada Mac lalu.Ada sesetengah daripada mereka memiliki platform digital untuk menyokong perniagaan bata dan mortar sedia ada.Tetapi bukan semua dalam kalangan mereka mampu berubah dalam tempoh singkat, terutama dengan mengambil kira PKP yang sekejap-sekejap dilaksanakan kembali.Bagi sesetengah daripada mereka, faktor kekurangan dana jadi penyebab. Tidak seperti syarikat-syarikat besar yang memiliki penampan kewangan tersedia, sedangkan kebanyakan PKS mempunyai simpanan aliran tunai tidak lebih tiga bulan untuk bertahan.PKS lain seperti kedai perabot, gunting rambut dan spa bergantung sepenuhnya kepada pelanggan ke kedai mereka.Apa jua alasannya, tempoh pandemik menunjukkan dengan jelas perbezaan sekiranya PKS menerapkan pengunaan digital.“Tingkah laku pengguna mampu mempengaruhi perniagaan tempatan disebabkan mereka akan memilih proses lebih mudah dan pantas melalui pengunaan e-dagang,” kata Azlan Zainal Abidin, ketua pegawai perniagaan perusahaan di konglomerat telekomunikasi mudah alih, kepada MalaysiaNow.“Ketika ini, berada di platform digital bukan mengenai pertumbuhan lagi – ia juga mengenai kelangsungan dan kelestarian peniagaan itu sendiri.”Kecil tetapi berkuasaSejumlah 98.5% PKS membentuk sebahagian besar perniagaan di negara ini, menurut penganalisis penyelidikan Emir Research, Sofea Azahar.“PKS menyumbang sebanyak 38.3% kepada KDNK negara,” tambahnya.“Kelangsungan perniagaan ini sangat penting untuk pemulihan ekonomi, dalam usaha mengekalkan momentum yang ditunjukkan pada tahun sebelumnya.”Ini adalah perkara yang diperhatikan kerajaan sejak bermulanya pandemik di Malaysia awal tahun lalu.Ketika pelaksanaan PKP hampir semua aktiviti perniagaan ditutup bagi mengekang penularan Covid-19, dana berbilion-bilion ringgit disalurkan di bawah pakej Penjana bagi membantu PKS untuk pulih.“Ketika ini, berada di platform digital bukan mengenai pertumbuhan lagi – ia juga mengenai kelangsungan dan kelestarian peniagaan itu sendiri.”Melalui bantuan kewangan itu, Azlan dan Sofea berkata, PKS sepatutnya memanfaatkan pengunaan sistem penjualan elektronik menggunakan “cloud” atau penyelesaian pemasaran digital, terutama ketika perintah kawalan pergerakan dilaksanakan di kawasan-kawasan tertentu seluruh negara.“Selagi perniagaan menggunakan sepenuhnya insentif ini yang didorong penggunaan teknologi, survival PKS kekal wujud,” kata Sofea kepada MalaysiaNow.Tetapi semua itu lebih mudah diungkapkan daripada dilakukan.Antara halangan menuju ke arah digital digambarkan Sofea sebagai “tidak memiliki bakat berkemahiran digital”Katanya, perkara itu diburukkan lagi dengan kekurangan motivasi syarikat untuk melaksanakan proses peralihan perniagaan ke digital.Namun, terdapat juga faktor lain di luar kawalan syarikat seperti jurang infrastruktur digital antara negeri dan perbezaan kesedaran untuk mengamalkan ekonomi digital.Mengharungi rintangan itu mungkin sukar, melihat kepada tenaga kerja mahir negara hanya 27.5% dengan pekerja separa mahir berjumlah 60.1%.Bagaimanapun, ia bukan sesuatu yang mustahil.“Untuk menerapkan sepenuhnya digitalisasi, indikator-indikator ini memerlukan peningkatan dan peningkatan bakat melalui pendidikan,” kata Sofea, mencatat penurunan jumlah pelajar yang memilih mata pelajaran sains, teknologi, kejuruteraan dan matematik di sekolah.Adakah ia akan berbaloi? “Ya,” katanya dan bukan hanya untuk PKS.“Memanfaatkan teknologi akan mewujudkan peluang buat rakyat Malaysia secara amnya,” katanya – asalkan mereka dilengkapi dengan kemahiran yang diperlukan untuk memastikan peralihan digital yang lancar.


Pesawah digesa lapor manipulasi harga benih padi sah kepada kementerian

Pesawah padi di Kerian diminta melaporkan kepada Kementerian Pertanian dan Industri Makanan sekiranya terdapat pihak yang memanipulasi harga benih padi sah melebihi pada harga yang ditetapkan iaitu RM35 bagi setiap 20 kilogram.Pengerusi Jawatankuasa Perladangan, Pertanian dan Industri Makanan negeri Razman Zakaria bagaimanapun berkata sehingga kini pihaknya belum menerima sebarang aduan meskipun terdapat dakwaan segelintir pesawah di daerah itu mengenai isu berkenaan.“Kita minta pesawah membeli benih padi sah daripada pengedar tunggal Pertubuhan Peladang Kawasan (PPK) dan jangan membeli dengan pihak atau individu yang cuba memanipulasi harga benih padi dengan menaikkan harga daripada yang telah ditetapkan kerajaan.“Kita memberi jaminan benih padi sah sentiasa mencukupi jadi mereka (pesawah) tidak perlu khuatir dan bimbang dengan bekalan benih padi sah di sesuatu kawasan,” katanya ketika ditemui pemberita di Jeti Pangkalan Polis Marin Kuala Kurau hari ini, selepas menyertai operasi mencari dan menyelamat seorang nelayan tempatan yang hilang di perairan Kuala Kurau.Sementara itu, Timbalan Pengarah Operasi Zon Maritim Kuala Kurau Leftenan Maritim Mohd Faiz Sujari berkata operasi bermula pukul 9 pagi melibatkan kira-kira 30 pegawai dan anggota daripada Agensi Penguatkuasaan Maritim Malaysia, Pasukan Polis Marin dan Pejabat Perikanan Daerah Kerian serta dibantu 20 bot nelayan daripada Persatuan Nelayan Tanjung Piandang.Beliau berkata mangsa Ng Choon Lee berusia 62 tahun ditemukan lemas oleh sekumpulan nelayan, 11 pagi tadi kira-kira 15 batu nautika dari lokasi mangsa dipercayai terjatuh daripada bot semasa menangkap ikan, Sabtu lepas.Selain Razman, operasi itu turut disertai Ahli Dewan Undangan Negeri Kuala Kurau yang juga Pengerusi Jawatankuasa Perdagangan Dalam Negeri dan Hal Ehwal Pengguna, Integrasi Nasional dan Masyarakat Sivil negeri, Abdul Yunus Jamahri.


Speaker tolak dakwaan Kit Siang berhubung 'kelewatan' laporan kapal tempur

Speaker Dewan Rakyat Azhar Azizan Harun menafikan terdapat usaha untuk sengaja melewat-lewatkan pembentangan laporan Jawatankuasa Kira-Kira Wang Negara (PAC) berhubung isu kelewatan pembinaan kapal tempur pesisir (LCS) milik Tentera Laut Diraja Malaysia (TLDM).
Beliau menjawab tuduhan Ahli Parlimen Iskandar Puteri, Lim Kit Siang yang mempersoalkan tarikh pembentangan laporan tersebut.
Menurut Lim, kali terakhir PAC bermesyuarat mengenai kapal itu ialah pada 8 Mac lalu, sambil menambah jawatankuasa itu mempunyai 16 hari bagi membentangkan laporannya ketika sidang Dewan Rakyat baru-baru ini.
“Ada orang sengaja tangguhkan supaya laporan PAC berhubung skandal LCS tidak mendapat perhatian rakyat yang sewajarnya. Siapakah orang ini?"
“Rakyat Malaysia perlukan penjelasan mengenai kelewatan pembentangannya. Bolehkah speaker menjelaskannya?" menurut Lim.
Menurut Azhar, pengurusan Dewan Rakyat yang diketuai beliau dan setiausaha Dewan Rakyat tidak pernah menangguhkan pembentangan.
"Kami membentangkan laporan sejurus selepas ia diberikan kepada kami oleh PAC. Kami tidak mencampuri urusan PAC atau urusan semua jawatankuasa Dewan Rakyat," katanya kepada MalaysiaNow.
Laporan PAC mengenai LCS dibentang di Dewan Rakyat pada 4 Ogos lalu.
Ia mendedahkan sebanyak RM9 bilion diperuntukkan bagi perolehan LCS namun tiada satu pun kapal tersebut disiapkan.
Sebelum ini, mesyuarat PAC berhubung LCS dijadualkan pada 18 Julai namun ia ditangguh sehingga 27 Julai ekoran pengerusinya, Ahli Parlimen Ipoh Timur Wong Kah Wong dilaporkan positif Covid-19.
Menurut Azhar, Lim sepatutnya menghubungi terus Wong yang juga rakan partinya dan bertanya sendiri mengapa laporan itu tidak dibentangkan lebih awal.
“Saya rasa pelik bagaimana Kit Siang tidak tahu langsung mengenainya. Sedangkan pengerusi PAC adalah dari DAP sendiri.
“Apa yang dia perlu buat hanya hubungi sahaja rakan partinya itu dan bertanya mengapa laporan tersebut tidak dibentang lebih awal daripada lempar tuduhan sedemikian.”
Bagaimanapun, setakat ini Wong tidak memberikan sebarang respons ketika dihubungi MalaysiaNow.
Dalam pada itu, Azhar menambah, beliau tidak pernah mencampuri urusan PAC atau mana-mana badan Parlimen lain, malah berusaha keras dalam penubuhan 11 jawatankuasa pilihan khas yang disokong dana bagi menguruskan sekretariat masing-masing.
“Semua jawatankuasa ini berfungsi dengan menjalankan prosiding yang mengangkat semangat proses semak dan imbang.
“Maka sangat dikesalkan, seorang ahli Parlimen kanan boleh melemparkan tuduhan tidak berasas dan cuba membayangkan saya atau pengurusan Dewan Rakyat ‘menangguh-nangguhkan’ atau bersubahat dalam percubaan melewatkan pembentangan laporan PAC berhubung perolehan kapal tempur itu bagi mengelakkan penelitian mengenai laporannya," kata Azhar.